Lembaga pengarah diperdaya wang pelaburan 1MDB diperolehi kembali, kata saksi pendakwaan

Mahkamah Tinggi semalam diberitahu bahawa lembaga pengarah (BOD) 1Malaysia Development Berhad (1MDB) diperdaya apabila pengurusannya memberi bayangan bahawa wang pelaburan 1MDB akan masuk semula ke dalam dana syarikat pada 2014.Bekas pengarah bukan eksekutif 1MDB Ismee Ismail berkata demikian ketika diminta peguam Muhammad Shafee Abdullah mengulas mengenai taklimat bekas ketua pegawai kewangan (CFO) 1MDB Azmi Tahir semasa mesyuarat lembaga pada 20 Oktober 2014.Shafee merujuk saksi pendakwaan ke-13 itu kepada taklimat khusus oleh Azmi semasa mesyuarat lembaga di mana beliau memberitahu Lembaga Pengarah bahawa sejumlah AS$870 juta telah ditebus setakat Oktober 2014 manakala AS$300 juta lagi akan ditebus dalam beberapa hari akan datang.Ismee, 58, berkata pada masa itu, BOD tidak tahu bahawa wang itu, yang dikatakan Azmi masuk ke Brazen Sky Ltd sebenarnya adalah wang yang dipinjam oleh 1MDB daripada Deutsche Bank.Mahkamah sebelum ini diberitahu bahawa Brazen Sky Ltd adalah syarikat perantara tujuan khas (SPV) yang ditubuhkan oleh ahli perniagaan dalam buruan Low Taek Jho atau Jho Low dan rakan sekutunya untuk menghantar pulang wang pelaburan oleh 1MDB.Shafee: Anda lihat bagaimana Azmi berbohong kepada lembaga pengarah. Apa yang dia lakukan ialah, semua wang yang kononnya masuk ke dalam Brazen Sky tetapi tidak menjelaskan wang itu kembali ke sebuah syarikat bernama Aabar Investments PJS Ltd. Pengarah 1MDB tidak akan mengetahui aspek ini kerana anda perlu bergantung kepada kejujuran pengurusan anda. Sekarang anda tahu kebenarannya, apa komen anda?Ismee: Saya rasa perkara yang sama saya katakan tadi. Bulan puasa, tak sedap nak cakap. (tidak sesuai untuk diperkatakan pada bulan puasa ini).Shafee:  Tan Sri, kita sedang berada dalam proses pengadilan. Anda masih perlu bercakap benar sepanjang bulan puasa.Ismee: Saya telah mengatakan ini pada November tahun lepas dan saya akan mengatakan perkara yang sama. BOD telah dikelirukan.Mahkamah sebelum ini mendengar keterangan bahawa Aabar Investments PJS Ltd (Aabar BVI) tidak sama dengan Aabar Investment PJS, yang merupakan anak syarikat sebenar International PetroIeum Investment Company (IPIC).Terdahulu, saksi itu bersetuju dengan cadangan Shafee bahawa bagi melaksanakan tawaran awam permulaan (IPO), pengurusan 1MDB telah meyakinkan lembaga pengarah untuk meminjam AS$250 juta dan US$975 juta daripada Deutsche Bank Singapore, masing-masing pada Mei dan Ogos, 2014.Mahkamah diberitahu bahawa AS$223.33 juta dan AS$457.98 juta daripada pinjaman itu telah digunakan.Sebelum ini, bekas ketua pegawai eksekutif (CEO) 1MDB Mohd Hazem Abd Rahman mengesahkan bahawa RM49 juta daripada pinjaman bank tersebut yang diambil oleh 1MDB dimasukkan ke dalam akaun bank Najib di AmIslamic Bank.Pada hari pertama perbicaraan kes pada Ogos 2019, Gopal Sri Ram yang mengetuai pasukan pendakwaan dalam kenyataan pembukaan berkata pihaknya akan menunjukkan bahawa sejumlah wang yang berasal daripada pinjaman AS$250 juta dan pinjaman AS$975 juta yang diambil oleh anak syarikat 1MDB, 1MDB Energy Holdings Ltd dari Deutsche Bank Singapore didakwa telah dimasukkan ke dalam akaun bank Najib.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung hari ini.


Hubungan Malaysia-Indonesia: Satu kerjasama dalam suasana mencabar

Lawatan Perdana Menteri Muhyiddin Yassin ke Indonesia bermula hari ini dan akan berakhir dengan pertemuan dengan Presiden Indonesia Joko Widodo (Jokowi) esok pagi – merupakan satu bayangan betapa perlu dan penting kedua-dua negara itu bekerjasama dalam keadaan ketidaketentuan dan mencabar ini.Berlangsung dalam suasana penularan pandemik virus yang amat membimbangkan, lawatan ini yang pertama Muhyiddin ke luar negara semenjak menjadi perdana menteri.Ini dan hakikat Jokowi menjemput Muhyiddin dalam keadaan mencabar adalah bukti bagaimana kedua-dua negara meletakkan nilai yang sangat tinggi terhadap hubungan dua hala.Maka, apakah sebenarnya menjadi fokus perbincangan apabila kedua-dua pemimpin bersemuka pagi esok di Istana Merdeka?Dalam hubungan yang dalam, kompleks dan menyeluruh antara Indonesia dan Malaysia, jelas banyak yang perlu diperbincangkan.Mungkin selamat untuk diandaikan sekurang-kurangnya ada tiga perkara yang akan dibincangkan dengan serius.Pertama dan yang paling utama, adalah bagaimana kedua-dua negara boleh menjalinkan kerjasama yang lebih mantap menangani pandemik Covid-19.Tidak dinafikan Indonesia dan Malaysia terkesan dengan gelombang demi gelombang jangkitan virus Covid-19 yang telah meragut banyak nyawa, sekali gus merencatkan ekonomi serta menekan sistem penjagaan kesihatan.Kedua-dua negara baru-baru ini mencatatkan kadar jangkitan harian tertinggi, dengan kadar jangkitan terkumpul hampir 1.1 juta di Indonesia dan lebih 225,000 di Malaysia.Pasti, Muhyiddin berminat untuk berkongsi pandangan terutamanya pengalaman Indonesia melancarkan kempen secara besar-besaran penggunaan vaksin Sinovac Biotech.Dalam pada itu, Malaysia juga dijangka menerima bekalan kumpulan pertama vaksin  Pfizer-BioNtech pada penghujung Februari.Hal ini memberikan ruang kedua-dua negara untuk berkongsi strategi dan kepakaran diperoleh daripada program vaksinasi masing-masing, termasuk di kawasan mencabar seperti Borneo.Lanjutan itu adalah diharapkan kedua-dua pemimpin akan mengambil pendekatan jangka panjang dan mula mengadakan perbincangan bagaimana kedua-dua negara boleh bekerjasama menangani perubahan mendadak dunia yang disebabkan oleh pandemik ini.Hakikatnya, tidak banyak negara yang benar-benar bersedia berdepan dengan perubahan yang melanda yang sudah terbukti memberi impak luar jangkaan terhadap sekian lapisan masyarakat di seluruh dunia.Indonesia dan Malaysia tidak boleh bersikap pasif dan sekadar memberi tindak balas terhadap perubahan-perubahan ini.Sebaliknya, kita perlu menggabung sumber dan kepakaran yang ada untuk merangka langkah seterusnya.Topik perbincangan kedua yang dijangka akan mendominasi pertemuan esok adalah kerjasama ekonomi.Indonesia dan Malaysia berkongsi banyak kepentingan ekonomi dan kerjasama yang lebih rapat akan memastikan pertumbuhan yang berterusan bagi kedua-dua negara.Antara kerjasama yang perlu dipertingkatkan adalah di dalam sektor pertanian atau dengan lebih spesifik – kelestarian minyak sawit.Malaysia dan Indonesia menyumbang hampir 85% pengeluaran minyak sawit global.Kedua-dua negara pasti terkesan dengan penguncupan akses dan permintaan untuk minyak sawit di pasaran Eropah, terutamanya.Keputusan Kesatuan Eropah (EU) pada 2019 untuk mengurangkan penggunaan minyak sawit dalam menjelang 2030 adalah satu tamparan hebat bagi kedua dua negara.Walaupun Malaysia dan Indonesia adalah pesaing sengit di dalam pasaran antarabangsa sawit, kedua-dua negara boleh mencari jalan strategik untuk bekerjasama melancarkan kempen antarabangsa yang mampu menangkis persepsi negatif terhadap minyak sawit.Untuk mencapai objektif ini, kedua-dua pemimpin harus menumpukan usaha bagi memastikan syarikat minyak sawit mematuhi piawaian dan mempromosi strategi mesra alam dan menjaga hak pekerja tanpa mengira di mana mereka beroperasi.Tentu sekali dengan hanya menuding jari ke arah pelobi kepentingan pesaing dalam perniagaan minyak masak adalah penyebab reputasi buruk minyak sawit tidak mencukupi.Sesungguhnya tiada publisiti yang lebih baik bagi mempromosikan minyak sawit melainkan melalui komitmen kerajaan dan syarikat-syarikat pengeluar terhadap alam sekitar dan kesejahteraan pekerja.Faktor ketiga dan mungkin yang paling penting dalam mesyuarat hari ini di antara Jokowi dan Muhyiddin adalah untuk mereka memutuskan nada dan hala tuju hubungan dua hala Malaysia-Indonesia.Atas dasar ini, banyak yang perlu dibuat oleh kedua-dua negara.Tidak dinafikan hubungan dua hala kedua-dua negara adalah kukuh dan stabil.Pastinya, ia dalam keadaan lebih baik sekarang berbanding awal tahun 2000 dan awal 2010 ketika pertikaian sempadan maritim dan pertentangan budaya seperti isu batik sering mendominasi ruang hubungan dua hala Indonesia Malaysia.Pun begitu, kedua negara tidak boleh mengambil lewa tahap hubungan baik hari ini.Persepsi seakan-akan kedua-dua negara sudah cukup melakukan apa yang perlu dalam hubungan dua hala boleh melemahkan kelangsungan sedia ada.Inilah sebabnya kedua-dua negara patut berusaha untuk memantapkan hubungan dua hala dengan visi untuk mengisytiharkan status “hubungan istimewa” menjelang tahun 2022.Status “hubungan istimewa” akan mencerminkan realiti pertalian Malaysia dan Indonesia yang memangpun sudah terjalin melalui budaya, sejarah, keselamatan dan kemakmuran bersama.Realitinya kedua-dua negara tidak mungkin dapat dipisahkan.Jauh daripada sekadar menokok penggunaan jargon baru dalam hubungan Malaysia – Indonesia, status hubungan istimewa merupajan formalisasi proses yang mampu menggalakkan pemikiran baru dan meniup semangat kerjasama yang amat penting ini.Menyedari hubungan kukuh Malaysia-Indonesia bersedia memasuki era yang lebih komprehensif, Pusat Kajian Strategik dan Antarabangsa Indonesia, CSIS Jakarta dan Institut Kajian Strategik dan Antarabangsa, ISIS Kuala Lumpur akan memantapkan kerjasama, sepadan dengan usaha pemimpin kedua-dua negara untuk terus bergerak seiringan dengan mantap, membentuk formasi kukuh bagi menghadapi suasana dunia yang kian mencabar.Herizal Hazri adalah ketua eksekutif Institut Kajian Strategik dan Antarabangsa (ISIS) Kuala Lumpur dan Philips Vermonte adalah eksekutif direktor Pusat Kajian Strategik dan Antarabangsa Indonesia (CSIS) Jakarta.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Annuar Musa sahkan surat ahli Parlimen Umno sokong Anwar Ibrahim

Annuar Musa hari ini mengesahkan salinan surat yang menyatakan ikrar setia ahli-ahli Parlimen Umno terhadap Presiden PKR Anwar Ibrahim, sehari selepas pemecatan beliau sebagai setiausaha agung Barisan Nasional (BN).Menteri Wilayah Persekutuan itu menegaskan, surat itu diserahkan Presiden Umno Ahmad Zahid Hamidi kepada Yang di Pertuan Agong Sultan Abdullah Ahmad Shah tanpa pengetahuan ahli-ahli Parlimen tersebut .Katanya, kepercayaan beliau terhadap Zahid mula berubah selepas mengetahui cubaan presiden Umno itu untuk menggulingkan kerajaan Perikatan Nasional (PN) kerana ia bercanggah dengan prinsip untuk mewujudkan suasana harmoni dalam kalangan parti-parti.Atas sebab itu, beliau terpaksa menyuarakan pendiriannya sebagai setiausaha agung apabila mengetahui tindakan Zahid menyerahkan surat tersebut yang menguatkan lagi dakwaan terdapat cubaan untuk menggulingkan kerajaan PN pimpinan Muhyiddin Yassin.“Keduanya, saya dapat berita sahih tempat dan masa, perjumpaan dengan DAP untuk bentuk jajaran baru.“Bukan sebab sokong atau tak sokong DAP tapi kena berpegang kepada keputusan parti,” katanya pada sidang media khas di Putrajaya hari ini.Jawatan setiausaha agung BN kini diambil alih oleh Setiausaha Agung Umno Ahmad Maslan.Annuar berkata, beliau menerima baik pemecatan tersebut dan berikrar taat setia untuk terus berjuang bersama Umno.Semalam, dalam pertemuan bersama ketua-ketua Umno bahagian parti, Zahid mendesak meminta ahli-ahli Parlimen parti itu supaya meninggalkan kerajaan PN sebelum Februari bagi memaksa Pilihan Raya Umum ke-15 (PRU15) diadakan dengan segera.Dalam pertemuan tertutup itu, Zahid turut meminta semua menteri dan pengerusi syarikat berkaitan kerajaan (GLC) daripada Umno yang dilantik PN, melepaskan jawatan masing-masing sebelum 1 Februari 2021.Tahun lalu MalaysiaNow mendedahkan Zahid bersama dengan bekas perdana menteri Najib Razak menulis surat kepada Istana Negara bagi menyatakan sokongan kepada Anwar untuk menjadi perdana menteri.Sehingga hari ini, Zahid dan Najib tidak pernah menafikan berhubung surat tersebutZahid yang juga bekas timbalan perdana menteri dan menteri dalam negeri kini berdepan 47 pertuduhan rasuah membabitkan jutaan ringgit dana Yayasan Akalbudi.


Kes baru catat 721 jangkitan, 2 lagi terkorban

721 kes baru Covid-19 direkodkan semalam menjadikan jumlah keseluruhan sebanyak 5,018,584 kes.
Sebanyak 914 pesakit turut dilaporkan sembuh, menjadikan jumlah keseluruhan kes sembuh sebanyak 4,966,235.
Ketika ini, 15,541 kes aktif direkodkan di mana 14,812 atau 95.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 685 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 44 kes dan 23 daripadanya memerlukan bantuan alat pernafasan.
Dua lagi kes kematian dicatatkan menjadikan keseluruhan korban akibat wabak itu sebanyak 36,808 orang.


Menteri pertahan tindakan di KLIA, mahu SKMM siasat pegawai bocorkan gambar

Menteri Pelancongan, Seni dan Budaya Tiong King Sing mengakui menyerbu masuk ke balai ketibaan di Lapangan Terbang Antarabangsa Kuala Lumpur (KLIA) untuk campur tangan bagi pihak seorang wanita warga China yang ditahan pihak imigresen, dan menyerang pegawai imigresen kerana didakwanya meminta rasuah dan salah guna kuasa.
Tiong, yang merupakan ahli Parlimen GPS, turut menggesa Suruhanjaya Komunikasi dan Multimedia Malaysia (SKMM) menyiasat bagaimana gambarnya sewaktu kejadian itu dibocorkan kepada umum, sambil berkata beliau pasti ini adalah kerja pegawai dalaman.
“Kenapa tularkan gambar dengan persepsi tidak tepat dan berita yang berunsur fitnah?” soalnya sambil berkata SKMM mesti menyiasat "pegawai dalaman yang menularkan serta fitnah".
Beliau menuduh pegawai yang membocorkan gambar itu bimbang “sumber pendapatan” mereka akan terancam.
“Mungkin juga mereka ingin melindungi rakan-rakannya dengan sengaja membocorkan maklumat, membuat tuduhan tanpa asas dan menyebarkan laporan palsu,” tambahnya.
Portal berita BebasNews melaporkan seorang menteri menceroboh masuk balai ketibaan di KLIA apabila mengetahui seorang wanita warga China dilarang memasuki negara ini.
"Bila dihalang, dia menggunakan kuasa menterinya dan marah polis bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba semalam," kata laporan itu, yang disertakan dengan gambar kabur menteri dan warga asing semasa kejadian.
Menurut laporan itu lagi, ia adalah campur tangan ketiga oleh menteri di lapangan terbang itu.
Tiong dalam satu kenyataan menafikan sekeras-kerasnya dakwaan yang menuduh beliau melepaskan pelancong asing yang ditahan oleh pihak imigresen.
“Saya tiada kuasa untuk itu, dan saya hanya merosakkan reputasi saya sendiri jika berbuat demikian. Saya masih waras dan tahu batas-batas sebagai seorang menteri pelancongan, seni dan budaya (Motac).
“Apa guna saya sebagai menteri sekiranya saya tidak memberi tumpuan serius terhadap kepentingan negara, tambahan pula ia menjejaskan imej negara dan menakut-nakutkan pelancong asing? Jika kita tidak serius dalam isu ini sekarang, sampai bila-bila pun ia tidak akan diselesaikan,” katanya.
Dalam lawatannya ke KLIA itu, Tiong berkata beliau turut membawa pegawai siasatan daripada unit integriti di bawah Motac.
Beliau dimaklumkan ada pegawai imigresen yang meminta wang sekiranya pelancong asing yang ditahan mahu dilepaskan.
“Ada yang minta sehingga RM3,000 untuk dikeluarkan dari tahanan termasuk tiket penerbangan pulang ke negara asal.
“Tambahan RM3,000 pula diminta jika mahu pulang ke negara asal dengan kadar segera menerusi ‘laluan khas’, manakala RM12,000 untuk kos memproses visa,” tambahnya.


Kumpulan hak asasi Malaysia kecam kerajaan Singapura, pertubuhan undang-undang selepas gantung tugas peguam terkemuka

Lawyers for Liberty (LFL) yang berpangkalan di Kuala Lumpur mempersoalkan sikap berdiam diri Persatuan Undang-undang Singapura berhubung penggantungan tugas yang dikenakan terhadap peguam terkemuka M Ravi, dengan mengatakan ia adalah kesinambungan daripada "gangguan dan ugutan ke atas peguam" kerana mewakili rakyat Malaysia yang dijatuhi hukuman mati mengikut undang-undang kontroversi berkaitan dadah di republik itu.
"Apa yang lebih teruk ialah walaupun pengiktirafan antarabangsa terhadap usahanya, Persatuan Undang-undang Singapura gagal melindungi mereka sendiri dan memilih untuk membelakangkan serangan bertubi-tubi yang dialaminya daripada institusi kerajaan," kata LFL dalam satu kenyataan.
Semalam, mahkamah Singapura mengenakan penggantungan lima tahun ke atas Ravi kerana kritikannya terhadap cara Singapura mendakwa salah seorang anak guamnya, yang mengenepikan hukuman matinya dan diubah kepada penjara 15 tahun baru-baru ini.
Ravi dihadapkan ke mahkamah atas kenyataan beliau dalam temu bual bersama media berikutan kejayaannya mewakili seorang rakyat Malaysia di mahkamah rayuan bagi mengelakkan hukuman mati yang dijatuhkan terhadap Gobi Avedian, yang akan dibebaskan tahun depan.
Beliau enggan menarik balik kritikannya yang mengatakan bahawa pendakwa raya "terlalu bersemangat" dalam mendakwa Gobi, menyalahkan hukuman mati yang dijatuhkan ke atas anak guamnya.
"Daripada dipuji kerana usahanya menghalang hukuman salah terhadap Gobi, M Ravi sebaliknya menjadi sasaran susulan komennya bahawa Peguam Negara Singapura 'terlalu bersemangat' dalam menangani kes Gobi.
"Komen Ravi adalah adil dan terbukti benar dengan keputusan penting mahkamah dalam kes Gobi Avedian yang membatalkan hukuman mati," kata pengarah LFL Zaid Malek.
Zaid berkata Ravi hanya melakukan apa yang dijangka dilakukan oleh mana-mana peguam ketika beliau mewakili anak guamnya "tanpa rasa takut untuk memihak".
Beliau mengingatkan Singapura tentang "Prinsip Asas Peranan Peguam" di Pertubuhan Bangsa-Bangsa Bersatu, sambil berkata kerajaan mesti memastikan peguam dapat menjalankan tugas "tanpa ugutan, halangan, gangguan atau campur tangan yang tidak wajar dan tidak akan menderita atau diancam dengan pendakwaan atau sekatan untuk tugas profesional mereka".
"Singapura berulang kali melanggar peraturan ini, yang secara ironi adalah perkara yang sama diambil Ketua Hakim Negara dengan mendakwa M Ravi, yang menjejaskan tonggak sistem perundangan negara itu," tambahnya.
Sambil berkata kerajaan dan badan kehakiman Singapura terkenal kerana kegagalan mereka untuk menegakkan kedaulatan undang-undang, LFL memberi amaran penggantungan Ravi akan menjejaskan ramai rakyat Malaysia yang dihukum mati di penjara Changi Singapura dalam usaha mereka untuk mendapatkan perbicaraan yang adil.
"Penggantungan itu benar-benar membunuh keadilan di Singapura, kerana ia merupakan amaran yang tegas kepada semua peguam Singapura," tambahnya.


RM60.6 juta masuk akaun Najib pada 2011, kata pegawai bank

Mahkamah Tinggi Kuala Lumpur hari ini diberitahu bahawa wang berjumlah RM60.6 juta dimasukkan ke dalam akaun peribadi AmIslamic Bank Najib Razak dalam dua transaksi pada 2011.
Pengurus Cawangan Ambank (M) Berhad Jalan Raja Chulan R. Uma Devi, 43, berkata berdasarkan penyata akaun berakhir nombor 694, kemasukan wang RM30,449,929.97 ke dalam akaun bekas perdana menteri itu adalah pada 24 Februari dan RM30,179,909.46 pada 14 Jun 2011.
“Saya memperakui dan mengesahkan bahawa dokumen ini (penyata akaun) AmIslamic Bank Berhad atas nama Najib telah dicetak dari komputer milik AmBank Cawangan Jalan Raja Chulan,” katanya.
Beliau berkata demikian ketika membacakan pernyataan saksinya pada pemeriksaan utama oleh timbalan pendakwa raya Najwa Bistamam pada perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) yang dihadapi Najib.
Merujuk borang pembukaan akaun individu atas nama Najib pada 13 Januari 2011, saksi pendakwaan ke-37 itu berkata hanya Najib penandatangan tunggal cek dan boleh melakukan urusan terhadap akaun peribadi AmIslamic Bank miliknya.
“Akaun (694) ini dibuka dengan bayaran deposit sebanyak RM500 sahaja. Penandatangan sah bagi akaun persendirian ini adalah Najib Razak sendiri sebagai penandatangan tunggal sah bagi cek yang dikeluarkan. Ini bermaksud, hanya beliau sahaja (Najib) boleh menandatangani cek dan melakukan urusan menerusi kesemua akaun ini,” katanya.
Saksi itu berkata pada 2013, Najib menyerahkan surat kepada Pengurus Cawangan  AmIslamic Bank Berhad bertarikh 26 Ogos 2013 untuk menutup akaun semasa dan simpanannya (yang berakhir 694 dan 481) serta mengarahkan pihak bank untuk memindahkan wang di dalam akaunnya itu berjumlah RM150 juta ke akaunnya yang lain iaitu AmPrivate Banking-1MY.
Uma Devi berkata surat itu juga menyatakan segala cek yang tidak digunakan akan dipulangkan kepada pihak bank serta Najib tidak boleh mengeluarkan apa-apa cek selepas penutupan akaun itu.
“Arahan lain di dalam surat ini adalah untuk debitkan baki amaun dari akaun-akaun tersebut menggunakan baki berkenaan untuk mengeluarkan deraf bank di atas nama AmPrivate Banking-1MY,” katanya.
Beliau berkata lampiran yang dikepilkan bersama surat itu adalah slip pemindahan wang yang telah diproses oleh pihak bank selaras dengan surat arahan tersebut.
“Berdasarkan slip itu, wang berjumlah RM12,436,711.87 telah dipindahkan ke akaun AmPrivate Banking-1MY pada 30 Ogos 2013 yang akaun tersebut (AmPrivate Banking) itu adalah milik Najib yang dibuka di Cawangan Jalan Raja Chulan pada 31 Julai 2013,” katanya.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung Isnin.


Tiada keperluan untuk terus buka PPV mega, kata Khairy

Tiada keperluan untuk pusat pemberian vaksin (PPV) mega meneruskan operasi pemberian vaksin Covid-19 berikutan majoriti rakyat telah menerima vaksin lengkap, kata Menteri Kesihatan Khairy Jamaluddin.Beliau berkata justeru, PPV yang mencapai liputan vaksinasi yang baik akan mula ditutup.“Bila kebanyakan penerima vaksin telah menerima vaksin, jadi kita tak perlu lagi ada PPV besar beroperasi kerana ini melibatkan kos dan sebagainya. Esok, saya akan bermesyuarat dengan Kementerian Kesihatan dan Kementerian Sains, Teknologi dan Inovasi (MOSTI) mengenai beberapa PPV masih dibuka untuk yang tercicir dan warga asing.“Kita juga sedang berbincang dengan MOSTI untuk tutup PPV (yang sudah capai matlamat) secara berperingkat,” katanya kepada pemberita selepas melawat hari terakhir operasi PPV Pusat Dagangan Dunia (WTC) malam ini.Menurutnya, PPV WTC ditutup secara rasmi hari ini selepas 150 hari beroperasi, sejak 5 Mei lepas.Khairy berkata beberapa PPV masih dibuka bagi program vaksinasi remaja, manakala klinik kerajaan dan swasta akan dijadikan PPV melibatkan dos ketiga dan dos penggalak.Mengenai laporan palsu atau “false alarm” kesan sampingan vaksin dalam kalangan remaja, beliau berkata tiada laporan berkaitan kesan sampingan serius diterima setakat ini.Pada 22 Sept lepas, Timbalan Menteri Kesihatan Noor Azmi Ghazali berkata seramai 410,489 remaja telah menerima suntikan dos pertama vaksin Covid-19 dan tiada sebarang laporan mengenai kesan sampingan serius dialami golongan remaja yang menerima suntikan itu.


Tony Pua kecam peranan pembangkang kerana ‘kembalikan Umno ke tampuk kuasa’

Kurang dari sejam selepas pengesahan Istana Negara mengenai pelantikan Ismail Sabri Yaakob sebagai perdana menteri ke-9, ahli Parlimen Damansara dari DAP Tony Pua mula melancarkan serangan terhadap pemimpin pembangkang berhubung cara mereka menangani krisis politik.Pua, yang sebelum ini beberapa kali mengundang kritikan terhadapnya kerana mendesak partinya untuk menerima cadangan reformasi dalam persefahaman rentas parti politik yang ditawarkan perdana menteri Muhyiddin Yassin sebelum ini, mengatakan Pakatan Harapan (PH) dua kali menerima kejutan daripada keputusan krisis politik dalam negara.“Ditumbangkan sebagai kerajaan pada Februari 2020 sudah teruk.“Tetapi mainkan peranan utama dalam mengembalikan kuasa kepada Umno? Sangat malang,” katanya, merujuk kepada peristiwa kejatuhan PH selepas 22 bulan menjadi kerajaan tahun lalu.Pimpinan tertinggi PH bergabung dengan Presiden Umno Ahmad Zahid Hamidi dan bekas perdana menteri Najib Razak dalam kempen mendesak Muhyiddin meletakkan jawatan.Mereka turut menolak tawaran dan janji Muhyiddin untuk melaksanakan beberapa pembaharuan yang diperjuangkan sekian lama oleh PH bagi mendapatkan sokongan demi mengelakkan kerajaan PN tumbang ketika pandemik melanda negara.Pua dan rakannya dari DAP, Ahli Parlimen Bangi Ong Kian Ming adalan dua ahli Parlimen daripada pembangkang yang secara terbuka menggesa pemimpin gabungan PH untuk mempertimbangkan tawaran Muhyiddin, mengatakan ia bagi mengelak kumpulan “kleptokrat” kembali ke tampuk kerajaan.Kumpulan itu merujuk kepada Najib dan Zahid yang kini berdepan lebih dari 80 pertuduhan jenayah.


Kes harian kekal di paras 4,800 jangkitan, 10 lagi terkorban

4,831 kes baru Covid-19 direkodkan semalam menjadikan jumlah keseluruhan sebanyak 4,724,225 kes.
Sebanyak 3,362 pesakit turut dilaporkan sembuh, menjadikan jumlah keseluruhan kes sembuh sebanyak 4,642,078.
Ketika ini, 46,081 kes aktif direkodkan, dengan 44,404 atau 96.4% daripadanya sedang menjalani kuarantin kendiri.
Dalam pada itu, 33 (0.1%) kes kini berada di pusat kuarantin sementara 1,584 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 40 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.2% dengan kes Covid-19 merangkumi 16.1%.
10 lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,066 orang.


Shahrir Samad terima elaun ahli Parlimen sebanyak RM25,700 sebulan, kata saksi

Mahkamah Tinggi Kuala Lumpur hari ini diberitahu bahawa Shahrir Samad menerima elaun bulanan berjumlah RM25,700 daripada Bahagian Hal Ehwal Ahli Parlimen semasa menjadi ahli Dewan Rakyat.
Penolong pegawai tadbir di Bahagian Hal Ehwal Ahli Parlimen, Rosli Mat Jinun, 49, berkata semasa bekas ahli Parlimen Johor Bahru itu dilantik sebagai ahli Dewan Rakyat pada 8 Julai 1978, beliau menerima elaun bulanan, keraian, telefon, elaun tetap pemandu kereta, elaun perjalanan, bayaran khas, elaun bahan api kenderaan dan tol.
“Shahrir telah dilantik sebagai Ahli Dewan Rakyat pada 8 Julai 1978. Selepas Pilihan Raya Umum ke-13, bermula 5 Mei 2013, Shahrir menerima elaun-elaun tersebut berjumlah RM13,108.59.
“Namun, bermula tarikh 1 Januari 2015, pelarasan elaun ahli Dewan Rakyat telah diselaraskan dan Shahrir menerima elaun-elaun tersebut berjumlah RM25,700. Setiap ahli Parlimen yang menjadi anggota ahli Dewan Rakyat, layak menerima elaun bulanan tetap itu,” katanya.
Saksi pendakwaan pertama itu berkata demikian semasa membacakan penyataan saksinya pada perbicaraan bekas pengerusi Felda itu yang berdepan tuduhan gagal mengisytiharkan RM1 juta yang diterima daripada Najib Razak kepada Lembaga Hasil Dalam Negeri (LHDN).
Rosli yang antaranya ditugaskan untuk menguruskan pembayaran dan pemberhentian elaun ahli Parlimen yang terdiri daripada ahli Dewan Negara dan Dewan Rakyat, turut mengesahkan bahawa elaun-elaun tersebut dibayar oleh Bahagian Hal Ehwal Ahli Parlimen ke akaun Public Bank milik Shahrir.
Shahrir, 72, didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.
Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini, pada 25 April 2014.
Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung esok.


Kerajaan peruntukan RM120 juta untuk makanan berkhasiat pelajar miskin seluruh negara

Kerajaan memperuntukkan RM120 juta untuk menyediakan makanan berkhasiat bagi pelajar miskin di sekolah rendah seluruh negara pada tahun hadapan, kata Menteri Kewangan Tengku Zafrul Aziz.Selain itu katanya, sebanyak RM100 juta diperuntukkan menerusi Belanjawan 2021 bagi tujuan penyelenggaraan sekolah tahfiz dan sekolah pondok berdaftar serta sekolah agama rakyat.Katanya, peruntukan berkenaan disediakan di bawah Bekalan 11 (B11), perkhidmatan am perbendaharaan di bawah butiran 021300 Pemberian Projek Khas.Menurut Zafrul, butiran B11 disebutkan merangkumi peruntukan berjumlah RM922 juta berdasarkan amalan digunakan untuk membiayai langkah tambahan yang diumumkan dalam ucapan Belanjawan 2021.“Antara langkah-langkah ucapan belanjawan yang turut dibiayai di bawah peruntukan ini ialah keperluan tambahan RM120 juta bagi penambahbaikan program Rancangan Makanan Tambahan (RMT) untuk menyediakan makanan berkhasiat bagi pelajar miskin di sekolah rendah di seluruh negara pada tahun depan.“Kerajaan juga menyediakan peruntukan RM100 juta bagi geran padanan untuk badan bukan kerajaan (NGO) dan ‘sosial enterprise’ terutama untuk program peningkatan pendapatan bagi golongan rentang, menangani isu sosial seperti penderaan kanak-kanak dan gelandangan.“Peruntukan berkenaan juga akan digunakan untuk pelbagai langkah yang menyumbang ke arah kesejahteraan rakyat termasuk peluasan subsidi perkhidmatan awam seperti bas, geran untuk taska, pusat aktiviti warga emas serta perkhidmatan KTM bergerak di kawasan pedalaman Sabah dan Sarawak,” katanya di Dewan Rakyat hari ini.Beliau menjawab soalan, Teo Nie Ching (PH-Kulai) yang meminta menteri kewangan menyatakan butiran dan program/aktiviti di bawah Bekalan 11, Anggaran Perbelanjaan Persekutuan 2021 di mana sekolah tahfiz, sekolah pondok berdaftar dan sekolah agama rakyat diperuntukkan RM100 juta.


Kes harian meningkat ke paras lepasi 6,200

Malaysia merekodkan kes baru sebanyak 6,243 kes menjadikan kes keseluruhan Covid-19 meningkat sebanyak 2,522,498 kes.5,o68 pesakit juga direkodkan sembuh, menjadikan jumlah keseluruhan pesakit sembuh sebanyak 2,430,122.Dalam pada itu, kes yang memerlukan rawatan di unit rawatan rapi (ICU) adalah sebanyak 543 kes di mana 504 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 279 kes di mana 196 adalah kes Covid-19.Dari 6,243 kes harian yang dilaporkan pada hari ini, 106 kes (1.7%) adalah daripada Kategori Tiga, Empat, dan Lima, dan 6,137 kes (98.3%) lagi adalah terdiri daripada Kategori Satu dan Dua.


Kertas kerja Akta Pembangunan Kg Baru diserah kepada peguam negara, kata menteri

Kementerian Wilayah Persekutuan menyerahkan kertas kerja Akta Pembangunan Kampung Baru kepada Jabatan Peguam Negara untuk tindakan lanjut, sebelum dibawa kepada Jemaah Menteri dan dibentangkan di Dewan Rakyat.Menteri Wilayah Persekutuan Annuar Musa berkata, akta itu akan menggantikan Kaedah-Kaedah Lembaga Pentadbiran Malay Agricultural Settlement (MAS), peraturan yang digunakan untuk pentadbiran tanah serta perancangan dan pengurusan perbandaran di Kampung Baru.“Menerusi akta baru itu, kita turut menggunakan Pelan Struktur Kuala Lumpur 2020-2040. Pelan itu tidak akan mendiskriminasikan Kampung Baru, kita akan memastikan ia dibangunkan setara dengan kawasan sekitar.“Kita juga sedang menyiapkan pakej pembangunan 44 parcel di Kampung Baru, sebahagiannya akan dipilih untuk pembangunan dalam kadar segera, yang membabitkan lebih lapan hektar tanah,” katanya kepada pemberita selepas menyampaikan sumbangan kepada 76 keluarga mangsa banjir kilat Wilayah Persekutuan Kuala Lumpur di Kuala Lumpur hari ini.Pada 6 Jun lepas, Perbadanan Pembangunan Kampong Baru (PPKB) dalam satu kenyataan berkata peranan Lembaga Pentadbiran MAS, tidak lagi relevan dalam menjalankan fungsi pentadbiran tanah, perancangan dan pengurusan perbandaran di kampung tersebut.PPKB berkata keputusan itu diambil setelah mendapat perkenan Sultan Selangor Sultan Sharafuddin Idris Shah pada 2 Disember 2019 dengan mengambil kira pandangan perundangan daripada Jabatan Peguam Negara, berkenaan status lembaga itu serta surat daripada Pejabat Menteri Wilayah Persekutuan bertarikh 13 Februari 2020.Sementara itu, Annuar menjelaskan keputusannya sebelum ini yang ingin menjadikan Wilayah Persekutuan sebagai “wilayah bebas berniaga” bukan bermaksud wilayah tersebut bebas undang-undang.“Terdapat pelbagai undang-undang mengenai penjaja, perniagaan dan sebagainya. Dewan Bandaraya Kuala Lumpur (DBKL) juga mempunyai garis panduan yang mesti dipatuhi, sebelum lesen perniagaan dikeluarkan kepada setiap peniaga,” katanya.Terdahulu, Annuar berkata DBKL kini memberi kebenaran kepada warga kota untuk membuka gerai atau perniagaan secara kecil-kecilan di mana-mana kawasan yang sesuai di sekitar bandar raya, mulai esok (Ahad).Sementara itu, Annuar menjelaskan keputusannya sebelum ini yang ingin menjadikan Wilayah Persekutuan sebagai “wilayah bebas berniaga” bukan bermaksud wilayah tersebut bebas undang-undang.Bagaimanapun katanya, peniaga perlu memohon lesen perniagaan sementara yang sah selama enam bulan di laman sesawang DBKL, yang ditawarkan secara percuma.


Kes harian turun bawah 4,000 jangkitan, 5 lagi terkorban

3,913 kes baru Covid-19 direkodkan semalam menjadikan jumlah keseluruhan sebanyak 4,927,451 kes.
Sebanyak 3,774 pesakit turut dilaporkan sembuh, menjadikan jumlah keseluruhan kes sembuh sebanyak 4,854,248.
Ketika ini, 36,716 kes aktif direkodkan di mana 35,039 atau 95.4% daripadanya menjalani kuarantin kendiri.
Tiada pesakit di pusat kuarantin sementara dan 1,610 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 50 daripadanya memerlukan bantuan alat pernafasan.
Lima lagi kes kematian dicatatkan menjadikan keseluruhan korban akibat wabak itu sebanyak 36,487 orang.


Lagi syarikat pembuat sarung tangan Malaysia dikenakan sekatan import AS

Amerika Syarikat (AS) menyekat produk import daripada pembuat sarung tangan getah Supermax atas tuduhan pelanggaran hak pekerja, menjadikan ia sebagai syarikat terbaru dari Malaysia berdepan larangan tersebut.Malaysia adalah tempat jutaan pekerja asing dalam sektor perkilangan dan pertanian, namun pengkritik berkata pekerja asing sering dianiaya pihak syarikat.Badan Kastam dan Perlindungan Sempadan AS (CBP) mengumumkan larangan kemasukan sarung tangan Supermax pada Rabu selepas siasatan mendapati wujud unsur buruh paksa dalam operasi pembuatan syarikat itu.“CBP mempunyai banyak bukti bagi menunjukkan Supermax… dan anak syarikatnya menghasilkan sarung tangan dengan melanggar undang-undang perdagangan AS,” kata pegawai agensi itu AnnMarie R Highsmith.“Selagi Supermax dan anak syarikatnya tidak dapat membuktikan proses pembuatannya bebas dari unsur buruh paksa, barangan mereka tidak akan diterima masuk di sini.”Bagaimanapun, agensi itu tidak memberikan perincian mengenai tuduhan buruh paksa yang berlaku dalam operasi syarikat tersebut, yang mengeksport barangannya ke lebih dari 160 negara dan menghasilkan sekitar 24 bilion sarung tangan setahun.Aktivis hak pekerja asing Andy Hall, yang menjadi orang bertanggungjawab dalam menyiasat Supermax, berkata aduan pekerja itu termasuk disekat daripada keluar daripada kompaun kilang sehinggalah keadaan tempat tinggal yang tidak selesa selain pemotongan gaji yang tidak mengikut undang-undang.Hall berkata beliau berharap “tindakan penguatkuasaan perdagangan terhadap syarikat tersebut akan menyebabkan perubahan segera dilakukan berhubung keadaan hidup tidak selesa yang dihadapi pekerja syarikat itu di Malaysia”.Supermax bagaimanapun tidak memberikan sebarang ulasan berhubung perkara tersebut ketika dihubungi.Saham syarikat itu turut menurun lebih dari 10% dalam perdagangan bursa saham Kuala Lumpur.Pembuat sarung tangan Malaysia, yang menyaksikan peningkatan pengeluaran sepanjang pandemik Covid-19, biasanya menggunakan khidmat pekerja dari Asia Selatan.Awal tahun ini, AS melarang import daripada pengeluar sarung tangan getah terkemuka di dunia, Top Glove berikutan dakwaan buruh paksa dalam operasi syarikat tersebut, namun sekatan tersebut dibatalkan pada September lalu.Dua syarikat minyak sawit, Sime Darby Plantation dan FGV Holdings juga turut dikenakan sekatan import AS pada 2020 akibat kebimbangan yang sama.


Bersatu mansuhkan jawatan pengerusi, tubuhkan sayap bersekutu

Bersatu memansuhkan jawatan pengerusi yang sebelum ini disandang pengasas parti itu, Dr Mahathir Mohamad dalam perhimpunan agung tahunan (PAT) parti itu.Ketua Penerangan Bersatu Wan Saiful Wan Jan berkata selain itu keputusan turut dicapai untuk memansuhkan majlis presiden yang ditubuhkan sebelum ini bawah perlembagaan parti itu.Katanya perkara ini dilaksanakan hasil usul dibincangkan semasa perhimpunan itu untuk pindaan perlembagaan Bersatu.“Sebelum PAT berlangsung, jawatankuasa pindaan perlembagaan sudah mengadakan sesi libat urus dan taklimat di seluruh negara dengan pemimpin negeri serta bahagian.“Kita mengambil kira semua pandangan untuk memperbaiki cadangan asal.“Alhamdulillah, keputusan sebulat suara berjaya dicapai untuk menerima semua pindaan dicadangkan, termasuk memansuhkan jawatan pengerusi parti,” katanya.Selepas Mahathir dipecat, jawatan itu sebelum ini dipangku Muhyiddin Yassin yang juga presiden Bersatu.Wan Saiful berkata, antara perkara signifikan lain yang turut dibangkitkan ialah penubuhan sayap bersekutu bagi membolehkan penstrukturan ahli bersekutu parti berkenaan.“Sejak awal penubuhan lagi, kita sudah ada keahlian bersekutu. Kini, kita berasa sudah tiba masanya untuk diwujudkan struktur rasmi bagi mempermudahkan kerja. Ahli bersekutu ini adalah mereka yang bukan pribumi.“Kita melihat ada permintaan tinggi untuk menjadi ahli parti. Justeru, kita juga meminda perlembagaan agar prosesnya menjadi lebih mudah.“Kita memansuhkan keahlian tahunan. Sekarang, semua menjadi ahli seumur hidup dengan membayar satu yuran sekali gus saja,” katanya.


Jawatankuasa khas ditubuh pantau kualiti program 2u2i, kata menteri

Kementerian Pengajian Tinggi (KPT) akan menubuhkan Jawatakuasa Strategik Mod Industri yang bertanggungjawab bagi memantapkan lagi kualiti Program Dua Tahun Universiti dan Dua Tahun Industri (2u2i) merupakan usaha mempersiapkan mahasiswa menempuh alam pekerjaan setelah tamat pengajian.Menterinya, Noraini Ahmad berkata selain sebagai usaha bagi menambah baik pelaksanaan program, jawatankuasa itu mampu menjadi platform dan rujukan utama dalam memperkasakan pembelajaraan berasaskan pekerjaan.Menurut beliau, pelbagai usaha dan insentif yang dilaksanakan KPT dan setakat ini 83 program akademik mod 2u2i diluluskan pada peringkat Jabatan Pendidikan Tinggi untuk ditawarkan di universiti-universiti awam di seluruh negara.“Antara strategi dalam memantapkan lagi program 2u2i yang pertama menyerap cloud computing dan science data ke dalam kokurikulum akademik bagi menyokong transisi IR 4.0. Kedua adalah menjadikan program berasaskan kemahiran dan TVET sebagai satu program yang ditawarkan.“Ketiga memberikan tumpuan untuk menawarkan program 2u2i dengan lebih agresif kepada semua institusi pendidikan tinggi serta pihak industri yang penting bagi mendapatkan pihak industri supaya program ini dapat dilaksanakan dengan luas.“Dan yang keempat melaksanakan sesi libat urus bersama wakil-wakil industri dari pelbagai sektor bagi mendapatkan maklumat berhubung keberkesanan program 2u2i,” katanya di Dewan Rakyat, hari ini.Katanya input menerusi itu akan dapat digunakan bagi menambah baik kokurikulum berdasarkan pekerjaan yang dibangunkan supaya memenuhi keperluan industri.“Kelima, mengadakan sesi perkongsian ilmu dan pengalaman oleh IPT yang telah melaksanakan program 2u2i dengan IPT lain di samping menyebar luaskan hebahan untuk menggalakkan lagi penglibatan mahasiswa ke dalam program ini,” katanya.Noraini menjawab soalan Idris Jusoh (BN-Besut) tentang langkah pihak kementerian dalam memantapkan lagi pelaksanaan Program 2u2i bagi mempersiapkan graduan ke pasaran pekerjaan.Tambah Noraini antara langkah dilaksanakan kementerian bagi mengatasi isu graduan menghadapi cabaran pasaran semasa.katanya terdapat dua aspek utama yang dilaksanakan menerusi program itu yang mampu menjadi platform bagi mengasah kemahiran praktikal serta insaniah pelajar semasa tempoh pengajian.Menurut beliau, aspek pertama akan memberi pendedahan awal kepada pelajar mengenai alam sebenar pekerjaan kerana para pelajar akan dilatih oleh pakar industri dalam bidang pekerjaan yang mereka fokus.“Kedua, kita di KPT mahukan pelajar ini diterapkan nilai-nilai usahawan di mana para pelajar secara kumpulan diberi tugasan khusus dalam merancang, menyelia, menjalankan projek usahawan dengan pemantauan penyelia.“Diharap tugasan secara praktikal ini dapat memupuk kemahiran usahawan di kalangan pelajar yang akan melahirkan pelajar yang kreatif, berani menghadapi tekanan, bijak mengurus dan mampu mencipta peluang pekerjaan lain dengan menjadi pencari pekerja (job creator) kepada lebih ramai graduan apabila bergelar graduan nanti.”


Kes harian menurun ke paras 2,800

Malaysia mencatat 2,882 kes baru Covid-19 hari ini menjadikan kes keseluruhan sebanyak 2,764,354 jangkitan.3,291 pesakit juga direkodkan sembuh, menjadikan jumlah keseluruhan pesakit sembuh sebanyak 2,692,216.Dalam pada itu, kes yang memerlukan rawatan di unit rawatan rapi (ICU) adalah sebanyak 284 kes di mana 191 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 156 kes di mana 82 adalah kes Covid-19.Dari 2,882 kes harian yang dilaporkan pada hari ini, 49 kes (1.7%) adalah daripada Kategori Tiga, Empat, dan Lima, dan 2,833 kes (98.3%) lagi adalah terdiri daripada Kategori Satu dan Dua.


Angka kes baru terus menurun, catat 1,219 hari ini

Malaysia mencatatkan 1,219 kes baru Covid-19 hari menjadikan kes keseluruhan penularan dalam negara berjumlah 327,253.Negara juga mencatat sebanyak 1,346 kes sembuh menjadikan jumlah keseluruhan kes sembuh meningkat kepada 310,958.Selangor masih menjadi negeri yang paling tinggi mencatat kes harian dengan 499 kes dicatat hari ini.Ia kemudian disusuli Sarawak (225), dan Johor (169), sementara Perlis, Pahang, Labuan, Putrajaya mencatatkan kes satu digit hari ini.Ia kemudian disusuli Sarawak (225), dan Johor (169), sementara Perlis, Pahang, Labuan, Putrajaya mencatatkan kes 1 digit hari ini.Kes aktif dengan kebolehjangkitan pula kini berjumlah 15,075.Daripada jumlah itu 154 pesakit ditempatkan di Unit Rawatan Rapi termasuk 64 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,220 orang.


Ahli Parlimen Kuala Selangor dimarahi mangsa banjir

Seorang individu yang dipercayai merupakan mangsa banjir memarahi Ahli Parlimen Kuala Selangor Dzulkefly Ahmad selepas beliau didakwa tiba lewat dalam usaha membantu penduduk yang terjejas di kawasannya.Insiden yang berlaku di pusat pemindahan sementara (PPS) Sekolah Menengah Kebangsaan Bukit Kucing pada Isnin lalu itu turut dirakam dan tular di media sosial, klip rakaman itu memaparkan seorang individu meluahkan rasa tidak puas hati ketika Dzulkefly tiba di PPS tersebut.Menerusi video berdurasi empat minit itu, kedengaran suara lelaki tersebut memarahi seorang individu yang cuba menenangkan keadaan, malah dia turut mempersoalkan mengapa bantuan lambat tiba ke kawasan itu.Sementara itu, seorang sumber mengakui Dzulkefly sememangnya berada di lokasi tersebut ketika insiden tersebut berlaku dan dikatakan hanya membiarkan individu itu melepaskan “geram” kerana tidak mahu mengeruhkan lagi keadaan.“Insiden itu memang berlaku dan lelaki itu bukan sahaja marah dekat Dzulkefly tetapi juga pada sesiapa yang berada dekat dengannya,” kata sumber ketika dihubungi MalaysiaNow.“Namun begitu, kami hanya biarkan sahaja sebab tak mahu situasi bertambah buruk. Yang penting kita buat kerja.”Dalam pada itu, sumber menafikan dakwaan yang mengatakan bekas menteri kesihatan itu lewat menghulurkan bantuan kepada mangsa ketika kawasan Parlimen itu dilanda banjir.Katanya, pejabat Parlimen Kuala Selangor sudah digerakkan untuk membantu mangsa terjejas sejak malam pertama banjir, dan menambah individu tersebut mungkin marah disebabkan bantuan tidak sampai kepadanya.“Terdapat 3 DUN di kawasan Kuala Selangor, jadi kawasan ini sangat besar. Yang tahu Dzulkefly buat kerja, mereka tahulah.“Kalau tak percaya, boleh tanya mereka yang menjaga PPS atau rujuk dalam Facebook Parlimen Kuala Selangor untuk melihat pergerakan bantuan misi banjir,” jelasnya.Hujan lebat yang berterusan sejak beberapa hari bermula Jumaat lalu menyaksikan 8 negeri termasuk Selangor terjejas teruk apabila kebanyakan kawasan dinaiki air.Beberapa kawasan di Selangor turut lumpuh apabila air banjir dilaporkan meningkat sehingga paras bumbung rumah menyebabkan ramai penduduk terkandas dan terpaksa bermalam di atas bumbung.Kejadian banjir yang disifatkan antara yang terburuk pernah direkodkan dalam negara itu juga telah meragut 37 nyawa manakala puluhan ribu rakyat mengalami kerugian sehingga ratusan ribu ringgit.


Lebih 3,000 mangsa banjir Selangor dipindah ke 30 PPS

Seramai 3,086 mangsa banjir setakat ini dipindahkan ke 30 pusat pemindahan sementara (PPS) di negeri ni membabitkan daerah Klang, Kuala Langat dan Sepang ekoran hujan lebat tanpa henti sejak semalam.Pengarah Bomba negeri Norazam Khamis berkata di Klang sebanyak 20 PPS dibuka dengan jumlah membabitkan seramai 2,604 mangsa.Katanya PPS Sekolah Kebangsaan (SK) Telok Gong dan SK Johan Setia di Klang mencatatkan jumlah penempatan mangsa tertinggi iaitu masing-masing 681 dan 793 orang.Di Sepang dan Kuala Langat sebanyak 10 PPS dibuka membabitkan 482 mangsa.Sementara itu, Menteri Besar Amirudin Shari menerusi ciapannya di Twitter berkata pada masa sama, sukarelawan Team Selangor dan Selangor Volunteer (Serve) sedang digerakkan bagi mengedarkan bantuan kepada mangsa banjir.Katanya kerajaan negeri akan terus memantau keadaan semasa dan membuka lebih banyak PPS sekiranya diperlukan.Jabatan Meteorologi Malaysia meletakkan amaran hujan berterusan (waspada) untuk Selangor.


Bung Moktar, isteri diperintah bela diri tuduhan rasuah RM2.8 juta

Mahkamah Sesyen Kuala Lumpur hari ini memerintahkan Ahli Parlimen Kinabatangan Bung Moktar Radin dan isterinya Zizie Izette Abdul Samad membela diri atas tiga pertuduhan rasuah berjumlah RM2.8 juta melibatkan pelaburan unit amanah Public Mutual Berhad, tujuh tahun lepas.
Hakim Rozina Ayob membuat keputusan itu selepas mendapati pihak pendakwaan berjaya membuktikan kes prima facie terhadap Bung Moktar, 64, dan Zizie, 44, di akhir kes pendakwaan.
Pada 3 Mei 2019, Bung Moktar didakwa atas tiga pertuduhan memperoleh suapan berjumlah RM2.8 juta bagi mendapatkan kelulusan untuk Felcra Berhad melabur RM150 juta bagi menyertai produk unit amanah Public Mutual Berhad manakala Zizie pula dituduh bersubahat dengan suaminya berhubung perkara sama.
Bung Moktar, yang ketika itu Pengerusi Bukan Eksekutif Felcra, dituduh menerima rasuah tersebut daripada ejen pelaburan melalui Zizie di Public Bank cawangan Taman Melawati di sini pada 12 Jun dan 19 Jun 2015.


Belanjawan 2021 lulus bukti Muhyiddin disokong majoriti ahli Parlimen, kata menteri

Mana-mana ahli Parlimen yang mendakwa memiliki sokongan majoriti untuk dipilih sebagai perdana menteri, hanya perlu mengemukakan akuan berkanun (SD) kepada Yang di Pertuan Agong, kata Menteri di Jabatan Perdana Menteri (Undang-undang dan Parlimen) Takiyuddin Hassan.Beliau berkata, kerajaan sentiasa mengamalkan sikap terbuka dan akur jika ada ahli Parlimen boleh membuktikan beliau memiliki majoriti melebihi 112 sokongan.“Bagi menentukan sama ada seseorang itu mendapat kepercayaan dan sokongan majoriti ahli dewan untuk menjadi perdana menteri, Perlembagaan Persekutuan mahupun Peraturan-Peraturan Majlis Mesyuarat Dewan Rakyat tidak memperuntukkan tatacara jelas mengenainya.“Oleh yang demikian, Yang di Pertuan Agong mempunyai kuasa prerogatif berkenaan perkara ini dengan menentukan apa-apa cara yang sesuai untuk menentukan individu pada hemat Baginda mendapat kepercayaan ahli dewan termasuk menerima apa-apa dokumen mahupun mendapatkan kenyataan lisan atau bertulis daripada setiap ahli dewan,” katanya di Dewan Rakyat hari ini.Beliau menjawab soalan Hassan Abdul Karim (PH-Pasir Gudang) yang meminta kerajaan menyatakan bila 25 usul undi tidak percaya dan dua usul undi percaya kepada perdana menteri akan dibentang, dibahas dan di undi di Dewan Rakyat.Takiyuddin menjelaskan, pelantikan dan pemecatan seseorang perdana menteri adalah tertakluk berdasarkan Perkara 43 Fasal 2A, Perlembagaan Persekutuan menetapkan menjelaskan bagaimana perdana menteri dilantik.“Yang di Pertuan Agong hendaklah terlebih dahulu melantik perdana menteri untuk mempengerusikan jemaah menteri, seorang ahli Dewan Rakyat yang pada hemat Baginda mungkin mendapat kepercayaan majoriti ahli Dewan Rakyat.“Berdasarkan peruntukan Perlembagaan inilah perdana menteri Malaysia dilantik antaranya perdana menteri ketujuh, Yang Berhormat Langkawi dilantik pada 10 Mei 2018 selepas PH mendapat 135 daripada 222 kerusi Dewan Rakyat.“Namun demikian pada 24 Februari 2020 YB Langkawi meletakkan jawatan berdasarkan satu kenyataan media rasmi daripada Jabatan Perdana Menteri bertarikh 24 Februari 2020;“Dr Mahathir Mohamad menghantar surat peletakan jawatan sebagai perdana menteri Malaysia hari ini (24 Februari 2020)”“Berikutan itu pada 1 Mac 2020, Yang Amat Berhormat Pagoh, yang mendapat 114 melebihi 111 ahli Dewan Rakyat dilantik sebagai perdana menteri Malaysia Kelapan.“Susulan itu YB Port Dickson mendakwa beliau mempunyai sokongan mencukupi untuk menjadi perdana menteri sehingga Yang di Pertuan Agong memperkenankan beliau mengadap pada 13 Oktober 2020.“Namun demikian saya memohon untuk membaca satu kenyataan Istana Negara;“Dalam sesi yang berlangsung selama lebih kurang 25 minit ini, Anwar Ibrahim mengemukakan jumlah ahli Dewan Rakyat yang dipercayai memberi sokongan kepada beliau. Bagaimanapun, beliau tidak mengemukakan senarai nama ahli Dewan Rakyat untuk mengukuhkan dakwaannya.“Sehubungan itu Sultan Abdullah menasihatkan Anwar Ibrahim untuk akur dengan menghormati proses perundangan seperti termaktub dalam Perlembagaan Persekutuan 1963”.Takiyuddin berkata, Kelulusan Rang Undang-Undang Perbekalan 2021 (Belanjawan 2021) di peringkat dasar secara undian lebih suara menyokong berbanding menolak di Dewan Rakyat, pada 26 November lalu, membuktikan, Muhyiddin Yassin, masih mempunyai sokongan majoriti ahli Parlimen untuk kekal sebagai perdana menteri.Katanya, ia sekali gus membuktikan tidak timbul langsung soal Muhyiddin yang juga ahli Parlimen Bersatu Pagoh sudah hilang sokongan majoriti ahli Dewan Rakyat untuk terus kekal sebagai perdana menteri.“Pihak pembangkang mengatakan khususnya bahawa  sekiranya Rang Undang-Undang Perbekalan 2021 atau Belanjawan 2021 tidak diluluskan ianya adalah satu manifestasi atau andaian bahawa perdana menteri sekarang hilang kepercayaan majoriti.“Namun demikian sebagaimana yang kita sedia maklum pada 26 November baru-baru, Belanjawan 2021 diluluskan secara sebulat suara manakala kurang ahli Parlimen tidak bersetuju. Itu adalah rekod Dewan Rakyat ini. Oleh itu, tidak timbul langsung soal kehilangan sokong majoriti ahli Dewan Rakyat terhadap YAB Pagoh.”


‘Kluster mahkamah’ mahu ulangi resipi kejayaan PH pada PRU15

Sekumpulan daripada pemimpin Umno yang kini berdepan pelbagai pertuduhan rasuah sedang agresif meyakinkan ahli akar umbinya untuk menolak kerjasama dengan Perikatan Nasional (PN), dedah sumber yang rapat dengan pimpinan utama parti itu kepada MalaysiaNow.Sebaliknya, para pimpinan Umno itu mahu bekerjasama dengan musuhnya daripada gabungan Pakatan Harapan (PH) dengan menyogokkan naratif bahawa Perdana Menteri Muhyiddin Yassin membuli Umno.“Naratif ini akan bangkitkan emosi dalam kalangan ahli Umno dan bank undi Melayu,” kata sumber tersebut.Jika berlaku pakatan antara Umno dan PH, ia akan menjadi sejarah besar dalam politik Malaysia.Keadaan sedemikian serupa dengan kerjasama antara pembangkang dan Dr Mahathir Mohamad pada Pilihan Raya Umum 2018 lalu.Sebahagian dari kalangan pemimpin Umno yang anti-Muhyiddin kini berharap dapat membina semula kerjasama seperti itu bagi membolehkan mereka kembali memegang kuasa pentadbiran tanpa Muhyiddin dan Bersatu.Apa yang diperlukan Umno ketika ini adalah memenangi 30 atau 40 kerusi pada Pilihan Raya Umum ke-15 (PRU15) dengan meletakkan harapan PH sebagai sebuah pakatan politik dapat memenangi kerusi mereka kembali.Beberapa rundingan diusahakan sejak beberapa minggu lalu antara Presiden PKR Anwar Ibrahim dan rakan sejawatan dari Umno Ahmad Zahid Hamidi yang dilihat “mengenang semula nostalgia politik mereka” – merujuk hubungan rapat kedua-dua tokoh politik itu dalam Umno ketika 1990-an.Namun ada satu halangan, Zahid dan bekas ketuanya Najib Razak – adalah antara suara yang kerap membantah Muhyiddin selain dilihat bakal dimasukkan ke dalam penjara selepas disabitkan bersalah di atas pertuduhan rasuah.Najib pada Julai lalu dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).Sementara Zahid pula kini berdepan 47 pertuduhan di mahkamah dengan 12 daripadanya membabitkan pecah amanah, lapan rasuah dan 27 pengubahan wang haram, membabitkan puluhan juta ringgit dana milik Yayasan Akalbudi.“Perjanjiannya selepas Anwar Ibrahim menjadi perdana menteri, Presiden Umno Ahmad Zahid Hamidi akan dibebaskan daripada pertuduhan rasuah dan dilantik sebagai timbalan perdana menteri, sementara pengampunan Diraja akan diberikan kepada Najib Razak,” kata sumber itu kepada MalaysiaNow dengan syarat tidak dinamakan.Sumber berkata, rekod PH berhubung pengampunan Diraja Anwar dan pembebasan Lim Guan Eng daripada pendakwaan rasuah meyakinkan Zahid, Najib dan beberapa pemimpin Umno lain yang berdepan dengan perbicaraan rasuah untuk bekerjasama secara tidak langsung dengan PH.Pada 2018, beberapa hari selepas PH memenangi PRU14, pengampunan Diraja diberikan kepada Anwar yang sebelum itu dipenjarakan atas kesalahan meliwat bekas pembantu peribadinya, Mohd Saiful Bukhari Azlan.Sementara Lim yang juga setiausaha agung DAP dibebaskan daripada pertuduhan rasuah berhubung pembelian sebuah lot tanah dan banglo daripada seorang ahli perniagaan dan menjawat jawatan menteri kewangan sepanjang 22 bulan pentadbiran PH.Penjajaran baru politikSebelum ini beberapa pemimpin kluster mahkamah Umno membayangkan hasrat penjajaran baru politik bersama PKR dan DAP tetapi masih tidak berani berterus terang dan mengumumkan secara terbuka kerana bimbang kehilangan undi daripada ahli-ahli Umno dan orang Melayu, kata satu lagi sumber.Punca utama langkah untuk berpakat dengan parti-parti dari PH adalah kerana Muhyiddin menjelaskan pendirian beliau untu tidak masuk campur berkenaan kes-kes jenayah yang berkait ahli politik daripada parti kerajaan.“Ini adalah perjuangan hidup atau mati bagi pemimpin kluster mahkamah. PH adalah harapan terakhir mereka untuk bebas daripada dakwaan atau kes mereka digugurkan setelah pelbagai cara termasuk memujuk Muhyiddin Yassin agar campur tangan dalam kes mereka gagal,” kata sumber yang mengetahui mengenai usaha memujuk Muhyiddin kepada MalaysiaNow.“Bukan sekali mereka memujuk malah banyak kali tetapi perdana menteri tetap dengan pendirian tidak mahu campur tangan dalam urusan badan kehakiman dan mahkamah. Ini yang sangat-sangat mengecewakan mereka”.Selain itu, pimpinan Umno yang anti-Muhyiddin ini juga turut mendesak untuk sidang Parlimen diadakan ketika perintah darurat masih berjalan.Minggu lalu, Zahid dan Anwar yang merupakan pemimpin utama BN dan PH, mengeluarkan kenyataan berasingan hampir serupa bagi mendesak sidang Parlimen diadakan.Langkah itu bagaimanapun menjadi bahan ketawa warga media sosial selain memalukan pemimpin Umno dan BN.Tidak lama selepas ia menjadi tular kerana ditertawakan, BN mengumumkan “ketua pegawai media” digantung yang kemudian didedahkan MalaysiaNow sebagai satu jawatan yang tidak pernah wujud.


Rizab antarabangsa Bank Negara berjumlah AS$111.4 bilion

Rizab antarabangsa Bank Negara Malaysia (BNM) berjumlah AS$111.4 bilion pada 13 Mei, 2022 berbanding dengan AS$112.5 bilion pada 29 April, 2022.Menurut kenyataan pada Isnin, BNM menjelaskan paras rizab ini memadai untuk membiayai 5.6 bulan import barangan dan perkhidmatan, serta 1.1 kali jumlah hutang luar negara jangka pendek.Komponen utama rizab antarabangsa ini merangkumi rizab mata wang asing berjumlah AS$98.4 bilion, kedudukan rizab Tabung Kewangan Antarabangsa (IMF) sebanyak AS$1.4 bilion, Hak Pengeluaran Khas (SDR) AS$6.0 bilion, emas pada AS$2.4 bilion dan aset rizab lain berjumlah AS$3.2 bilion.


4 maut dalam insiden rusuhan bangunan Capitol AS

Sekurang-kurangnya empat terbunuh dalam insiden rusuhan oleh penyokong Presiden Donald Trump di Capitol Amerika Syarikat (AS), memetik polis pada Rabu.Terdahulu, polis mengesahkan seorang wanita maut ditembak dan menurut Ketua Polis D.C. Robert Contee, mangsa ditembak oleh pegawai polis Capitol berpakaian biasa, lapor Agensi Anadolu.Identiti wanita itu belum dikenal pasti.“Ini kejadian yang tragis dan saya mengucapkan takziah kepada keluarga dan rakan mangsa,” tambahnya.Walaupun Polis Capitol, berada di bawah agensi penguatkuasaan undang-undang yang berasingan dengan Jabatan Polis D.C., namun siasatan mengenai insiden itu akan tetap dilakukan sama seperti kes lain membabitkan tembakan oleh anggota polis.Contee berkata tiga lagi mangsa – seorang wanita dan dua lelaki, bagaimanapun  beliau tidak memberikan butiran lanjut mengenai sebab kematianSementara itu, sekurang-kurangnya 14 anggota polis cedera, termasuk seorang parah, kata Contee.Setakat ini, sekurang-kurangnya 52 orang ditahan, 47 daripadanya kerana melanggar perintah perintah berkurung.Polis turut menjumpai sebutir bom buatan sendiri masing-masing di Bangunan Jawatankuasa Demokratik dan di Bangunan Jawatankuasa Republik.Senjata api dan bom botol turut dijumpai di dalam sebuah kenderaan di perkarangan Capitol.


60 lagi korban Covid-19, kes baru kekal pada paras 5,000

Malaysia merekodkan kes baru sebanyak 5,293 menjadikan kes keseluruhan Covid-19 meningkat sebanyak 696,408.Selangor kekal mencatat kes harian tertinggi sebanyak 1,680 disusuli Negeri Sembilan (693), Sarawak (661), Johor (627), Kuala Lumpur (379), dan Perak (205).Hanya Putrajaya (4) dan Perlis (2) sahaja yang mencatatkan kes satu digit hari ini.Negara juga mencatat sebanyak 5,941 kes sembuh menjadikan jumlah keseluruhan kes sembuh meningkat kepada 628,185.Kes aktif dengan kebolehjangkitan pula kini berjumlah 63,815.Dalam pada itu, 880 pesakit ditempatkan di unit rawatan rapi (ICU) termasuk 454 orang memerlukan bantuan alat pernafasan.Malaysia turut mencatat 60 lagi korban akibat Covid-19, menjadikan jumlah mangsa yang maut meningkat kepada 4,408.


Lebih 4,000 sembuh Covid-19, 2,176 disahkan positif

Sebanyak 2,176 kes baru Covid-19 dikesan hari ini, menjadikan angka keseluruhan penularan dalam negara berjumlah 266,445, kata Ketua Pengarah Kesihatan Dr Noor Hisham Abdullah.Katanya, sebanyak 4,521 pesakit pulih dan dibenarkan pulang, menjadikan jumlah keseluruhan angka sembuh 218,335 kes.“Selangor kekal mencatatkan kes harian tertinggi iaitu sebanyak 910 kes diikuti Johor (269), Sarawak (246), Kuala Lumpur (182) dan Negeri Sembilan (145),” katanya dalam satu kenyataan.Katanya, kes aktif dengan kebolehjangkitan pula berjumlah 47,335.“Daripada jumlah itu 260 pesakit di tempatkan di Unit Rawatan Rapi termasuk 112 memerlukan bantuan alat pernafasan,” katanya.Noor Hisham memaklumkan terdapat 10 lagi kematian, menjadikan jumlah mangsa yang maut meningkat kepada 975 orang.


83,000 pengguna bakal berdepan kenaikan bil elektrik bulanan pada kadar minimum RM187

Seramai 83,000 pengguna elektrik akan mengalami kenaikan bil bulanan dengan kadar minimum RM187 atau 25%, susulan pelarasan tarif elektrik di bawah mekanisme Imbalance Cost Pass-Through (ICPT) bagi tempoh Julai hingga Disember.
Ia bermakna kerajaan akan mendapat kutipan tambahan sekurang-kurangnya RM15 juta berbanding kadar pelarasan sebelum ini.
Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, ia selaras dengan pelaksanaan subsidi bersasar bermula bulan depan, yang mana penggunaan elektrik tinggi melebihi 1,500 kWj, atau bil minimum RM708 sebulan akan dikenakan surcaj pada kadar 10 sen/kWj.
"Walaupun berlaku kenaikan bagi pengguna domestik kategori ini, kerajaan masih menanggung subsidi sebanyak RM58 juta khas untuk kategori ini memandangkan surcaj ICPT tidak dilepaskan sepenuhnya.
"Pengguna boleh melihat jumlah subsidi yang diberikan oleh kerajaan dalam bil elektrik bulanan masing-masing," katanya pada sidang media hari ini.
Pelarasan ICPT itu juga menyaksikan pengguna domestik dengan penggunaan elektrik kurang daripada 1,500 kWj, yang membentuk 99% pengguna di semenanjung, tidak akan mengalami kenaikan tarif elektrik.
Selain itu, pengguna bukan domestik dalam kategori tarif voltan rendah dan tarif pertanian spesifik juga tidak akan mengalami kenaikan bil.
Bagi kategori ini, surcaj ICPT pada kadar 3.7 sen per kWj dikekalkan.
Katanya, penurunan harga bahan api daripada AS$224 per metrik tan untuk tempoh Julai hingga Disember 2022 kepada  AS$173.50 per metrik tan untuk Januari hingga Jun tahun ini membolehkan kerajaan untuk terus memberikan subsidi elektrik.
"Namun purata harga arang batu masih lagi tinggi dan melebihi unjuran kos bahan api yang ditetapkan dalam tempoh RP3 iaitu AS$79 per metrik tan," katanya.
Bagi tempoh Julai hingga Disember, Nik Nazmi yang juga ahli Parlimen Setiawangsa memberitahu, kerajaan bersetuju menampung kos subsidi elektrik RM5.2 bilion.
Perdana Menteri Anwar Ibrahim sebelum ini berkata, kerajaan tidak akan lagi menampung subsidi elektrik dan ibadah haji bagi golongan maha kaya dalam usaha kerajaan menstrukturkan semula pemberian subsidi.
Nik Nazmi berkata, buat masa ini pemberian subsidi elektrik dibuat berdasarkan jumlah penggunaan dan bukan kadar pendapatan yang akan dilakukan pada masa depan.
"Kita menggalakkan perubahan ke arah penjimatan tenaga dan penggunaan yang lebih efisien.
“Kita telah menyaksikan perbezaan voltan untuk kategori medium dan tinggi, serta penurunan permintaan tenaga oleh pihak komersial dan industri selepas keputusan kita pada kitaran terakhir," katanya.


Lebih 62,000 kanak-kanak terima vaksin Covid-19

Sebanyak 62,809 atau 1.7% populasi kanak-kanak berusia antara lima hingga 11 tahun di negara ini telah menerima dos pertama vaksin Covid-19 setakat semalam. Kanak-kanak berkenaan menerima suntikan vaksin melalui Program Imunisasi Covid-19 Kebangsaan Kanak-Kanak (PICKids) yang dilancarkan 3 Februari lepas dan kerajaan menetapkan sela masa selama lapan minggu antara dos pertama dan kedua. Berdasarkan data menerusi laman web CovidNow, seramai 12,769,610 atau 54.5% populasi dewasa di negara ini telah menerima dos penggalak Covid-19 setakat semalam. Sejumlah 22,933,328 individu atau 98% daripada kumpulan itu telah melengkapkan vaksinasi mereka, manakala 99.2% atau 23,208,714 lagi telah menerima sekurang-kurangnya satu dos vaksin.Bagi populasi remaja berusia antara 12 hingga 17 tahun pula, sejumlah 2,793,710 individu atau 88.8% daripada populasi itu telah melengkapkan vaksinasi mereka, manakala 2,871,310 individu atau 91.3 peratus lagi menerima sekurang-kurangnya satu dos vaksin.Mengenai vaksinasi harian, sebanyak 165,653 dos diberikan semalam meliputi 14,195 dos pertama, 2,097 dos kedua dan 149,361 dos penggalak, menjadikan jumlah kumulatif dos vaksin yang diberikan di bawah PICK sebanyak 64,434,353 dos.Sementara itu, menurut portal GitHub kementerian kesihatan, sebanyak sembilan kes kematian direkodkan semalam dengan Perak dan Sabah masing-masing dua kes, manakala satu kes masing-masing di Johor, Kedah, Negeri Sembilan, Pahang dan Selangor.


2 kereta mewah, wang RM22,600 milik bekas peguam 1MDB diserah kepada kerajaan

Mahkamah Tinggi Kuala Lumpur hari ini membenarkan permohonan pihak pendakwaan untuk melucut hak dua kereta mewah dan wang berjumlah RM22,600 milik bekas peguam 1Malaysia Development Berhad (1MDB) Jasmine Loo Ai Swan.
Hakim Azhar Abdul Hamid memutuskan demikian selepas membenarkan permohonan itu yang dibuat mengikut Seksyen 56 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Mahkamah juga membenarkan permohonan pihak ketiga iaitu OCBC Bank (M) Bhd untuk menuntut sebuah kondominium di Mont Kiara di Kuala Lumpur yang disita daripada Loo.
“Saya meneliti afidavit dan hujahan kedua-dua pihak dan saya memutuskan bahawa permohonan pihak ketiga untuk menuntut harta tak alih (kondominium) milik responden (Loo) yang disita pada 15 Februari 2021 dibenarkan.
“Manakala permohonan pendakwaan bagi melucut hak tiga lagi harta iaitu sebuah kereta Audi dan sebuah kereta Volkswagen New Beetle yang disita pada 27 Jan 2021 serta wang berjumlah RM22,600 dalam akaun semasa Maybank Islamic Berhad milik responden yang disita pada 2 Feb 2021 dibenarkan,” kata hakim itu.
Prosiding itu turut dihadiri peguam Lim Jun Yik mewakili OCBC.
Pada November 2021, pendakwa raya memfailkan notis usul melucut hak dua kereta iaitu Audi dan Volkswagen New Beetle, wang berjumlah RM22,600 serta sebuah kondominium di Mont Kiara, Kuala Lumpur milik Loo.
Loo dikatakan seorang daripada sekutu rapat ahli perniagaan dalam buruan Low Taek Jho atau Jho Low yang turut terbabit dalam skandal kewangan 1MDB serta disenaraikan sebagai orang yang dikehendaki selepas melarikan diri dan tidak diketahui keberadaannya sehingga kini.
Pada 4 Disember 2018, Mahkamah Majistret mengeluarkan waran tangkap terhadap Jho Low, Loo, bekas Pengarah Eksekutif 1MDB, Casey Tang Keng Chee, bekas pegawai 1MDB, Geh Choh Heng dan sekutu rapat Jho Low, Eric Tan Kim Loong.
Waran tangkap itu dikeluarkan selepas mereka gagal hadir di mahkamah bagi menghadapi tujuh pertuduhan pengubahan wang haram berkaitan 1MDB.


Pejuang terkejut PRU15 diadakan ketika amaran banjir

Pejuang, parti yang dipimpin bekas perdana menteri Dr Mahathir Mohamad, melahirkan rasa terkejut dengan keputusan kerajaan untuk membubarkan Parlimen walaupun beberapa kali amaran diberikan mengenai musim tengkujuh yang boleh mencetuskan banjir besar.
“Pengumuman ini telah dilakukan setelah mendapat taklimat mengenai risiko dan keadaan banjir yang bakal berlaku.
“Semua peringatan risiko dan banjir besar seolah-olah tidak penting di mata Umno demi kuasa semata-mata.,” kata parti itu dalam satu kenyataan, susulan pengumuman pembubaran Parlimen oleh Perdana Menteri Ismail Sabri Yaakob hari ini.
Menurut parti itu, Umno sanggup memperjudikan nyawa rakyat demi memuaskan nafsu politik.
"Jangan lagi memilih parti yang jelas tiada integriti dan gila kuasa. Masa untuk rakyat bangkit dan menghantar mesej yang jelas kepada mereka bahawa negara ini rakyat yang punya dan tolak Umno secara total pada pilihan raya yang akan menjelma,” katanya.
Pakatan Harapan dan Perikatan Nasional kedua-duanya menolak kempen Presiden Umno Ahmad Zahid Hamidi untuk mengadakan pilihan raya umum tahun ini.
Kedua-dua gabungan itu turut menyatakan bahawa enam negeri diterajui kedua-dua gabungan itu tidak akan mengadakan pilihan raya di peringkat negeri, mengatakan kerajaan negeri masing-masing memberi tumpuan kepada persiapan menghadapi banjir, di mana tahun lepas, ia puluhan nyawa dan menyebabkan kerugian lebih RM6 bilion.


36 lagi korban akibat Covid, jumlah keseluruhan cecah 30,574

36 lagi korban akibat Covid-19 dilaporkan pada 4 Disember, menjadikan jumlah keseluruhan kematian di seluruh negara sebanyak 30,574.Menurut data Github kementerian kesihatan (KKM), lapan atau 22.2% daripada jumlah tersebut adalah kes kematian sebelum tiba hospital (BID).Sabah mencatatkan jumlah kematian tertinggi iaitu sembilan atau 25% disusuli Pulau Pinang sebanyak enam kes atau 16.7%.Johor dan Kelantan masing-masing melaporkan empat kematian manakala Negeri Sembilan, Perak dan Terengganu masing-masing melaporkan tiga kematian.Pahang melaporkan dua kematian manakala Perlis dan Selangor masing-masing melaporkan satu kematian.Tiada kematian dilaporkan di Kedah, Melaka, Sarawak, Kuala Lumpur, Labuan dan Putrajaya.Sebanyak 4,896 kes baru dilaporkan semalam, menjadikan jumlah keseluruhan kes dalam negara sebanyak 2,654,474.Setakat semalam, terdapat 62,668 kes aktif Covid-19 dan 4,678 pesakit pulih dilaporkan.


Malaysia bakal sertai perjanjian perdagangan bebas terbesar dunia menjelang pemeteraian RCEP

Malaysia bersedia untuk meratifikasi perjanjian perdagangan bebas terbesar di dunia meliputi 15 negara dengan akses pasaran kepada 2.2 bilion penduduk, di mana ia mewakili KDNK global sebanyak AS$25.8 trilion.Kementerian perdagangan antarabangsa dan industri berkata Malaysia akan menjadi negara ke-12 yang menandatangani perjanjian Perjanjian Kerjasama Ekonomi Komprehensif Serantau (RCEP) pada 18 Mac depan.Malaysia akan menyertai Singapura, China, Jepun, Brunei, Kemboja, Laos, Thailand, Vietnam, Australia, New Zealand dan Kora Selatan yang sudah menyelesaikan proses ratifikasi kerjasama tersebut.“Dalam kalangan negara-negara anggota Asean, Malaysia dijangka menerima manfaat terbesar Perjanjian ini dari segi eksport, dengan unjuran nilai peningkatan eksport sebanyak AS$200 juta.”Memetik laporan UNCTAD yang diterbitkan pada 15 Disember tahun lepas, ia berkata manfaat keuntungan tersebut akan dihasilkan berikutan penghapusan dan pengurangan tarif bagi barangan dagangan, termasuk kemudahan eksport dan import barangan di kalangan negara RCEP.“Penyedia perkhidmatan termasuk e-dagang akan dapat menikmati akses pasaran yang lebih besar menerusi peningkatan bekalan rentas sempadan serta menggalakkan keberadaan dan penglibatan mereka di pasaran RCEP,” tambahnya.Ia juga berkata RCEP akan menjadi penggerak utama bagi negara dalam menggiatkan semula aktiviti perniagaan domestik dan antarabangsa akibat pandemik Covid-19.“Sebagai sebuah negara perdagangan, Malaysia akan terus mengamalkan pendekatan ekonomi terbuka dengan dasar mesra perniagaan dan pragmatik bagi terus memupuk iklim perdagangan dan pelaburan yang kondusif di negara ini.” katanya.


Malaysia terima pelaburan asing tertinggi disebabkan dasar PN, kata Azmin

Malaysia mencatatkan pelaburan tertinggi berjumlah RM309 bilion ketika diterajui bekas perdana menteri Muhyiddin Yassin meskipun ekonomi global ketika itu masih mencabar akibat pandemik Covid-19, kata Mohamed Azmin Ali.
Azmin yang juga menteri perdagangan antarabangsa dan industri merujuk kepada pelaburan diluluskan yang tertinggi dalam sejarah pada tahun lalu dalam sektor perkilangan, perkhidmatan dan utama.
"Apa maksud RM309 bilion ini?
"Maknanya bila syarikat besar (asing) masuk Malaysia, anak-anak dapat pekerjaan. Bukan buruh kasar. Tapi (kerja) pendapatan tinggi. Bila kilang dibina, pembinaan projek perumahan pula dibesarkan.
"Makcik Kiah boleh berniaga sebab pekerja nak makan pagi dan malam," katanya ketika berucap pada program Jelajah Prihatin Parlimen Sepang, di Sepang, Selangor malam tadi.
Menurut Azmin, kejayaan itu bukan disebabkan usaha oleh Umno dan Barisan Nasioan (BN) mahupun Pakatan Harapan (PH) melainkan kerja keras dan inisiatif yang dijalankan oleh pimpinan kerajaan Perikatan Nasional (PN) ketika pentadbiran Muhyiddin.
"Tak mungkin apa yang dituai hari ini kita semai (pada) enam bulan lepas. Betul tak?
"Tanam taugeh pun lambat apatah lagi nak semai benih-benih ekonomi yang baik dan subur," katanya.
Pada Mac lalu, media melaporkan jumlah pelaburan langsung asing (FDI) dan pelaburan langsung domestik (DDI) pada 2021 melebihi jangkaan iaitu meningkat 83.1% daripada yang direkodkan pada 2020.
Perkembangan itu menjadikan Malaysia kekal sebagai destinasi pelaburan yang menarik untuk pengembangan perniagaan global dan serantau.
Atas sebab itu, kata Azmin, terdapat kesan gandaan ekonomi domestik yang turut menyaksikan perkembangan ekonomi Malaysia hari ini semakin maju disebabkan kepimpinan kerajaan PN.
"Hingga Bank Negara minggu lepas umumkan pertumbuhan ekonomi Malaysia pada bulan Jun melonjak 8.9% yang tertinggu dalam rantau ini," katanya.
Sebelum ini, Gabenor Bank Negara Malaysia (BNM) Nor Shamsiah Mohd Yunus berkata pertumbuhan kukuh luar jangkaan itu juga lebih kukuh berbanding 5.0% yang dicatatkan pada suku pertama 2022, sekali gus menjadikan pertumbuhan pada separuh pertama 2022 sebanyak 6.9%.
Katanya, pertumbuhan yang lebih tinggi juga mencerminkan kegiatan ekonomi yang kembali normal apabila negara beralih ke fasa endemik dan sempadan antarabangsa dibuka semula.


Vaksinasi harian jangkau 14 juta dos setakat semalam

Jumlah keseluruhan pemberian vaksin menerusi Program Imunisasi Covid-19 Kebangsaan yang dilaksanakan sejak 24 Februari, kini melebihi 14 juta iaitu 14,002,324 dos setakat semalam.Menteri Kesihatan Adham Baba menerusi perkongsian infografik data pemberian vaksin Covid-19 di Twitter memaklumkan daripada jumlah itu, seramai 9,570,974 individu menerima dos pertama manakala 4,431,350 orang telah melengkapkan dos kedua.Semalam sahaja sebanyak 380,440 dos suntikan Covid-19 diberikan membabitkan 253,830 individu menerima dos pertama dan 126,610 lagi, lengkap dos kedua.


Najib perlu fail permohonan lantik peguam diraja selewat-lewatnya akhir Mei

Najib Razak perlu memfailkan permohonan untuk melantik peguam diraja (QC) dari United Kingdom mewakili beliau dalam rayuan terakhirnya bagi kes membabitkan RM42 juta dana SRC International Sdn Bhd di Mahkamah Tinggi Kuala Lumpur selewat-lewatnya pada akhir Mei.Timbalan pendakwa raya Mohd Ashrof Adrin Kamarul, yang mengesahkan perkara itu, berkata jika permohonan itu tidak berjaya, bekas perdana menteri tersebut perlu mengemukakan rayuan kepada Mahkamah Persekutuan.“Sementara itu, pendengaran rayuan utama akan ditetapkan selepas permohonan QC dimuktamad. Pembelaan akan menulis kepada mahkamah untuk memaklumkan tarikh yang sesuai untuk QC menghadiri pendengaran rayuan utama selewat-lewatnya pada 18 April.“Pembelaan turut memohon pelanjutan masa untuk memfailkan petisyen bagi rayuan utama selama dua minggu lagi. Bagaimanapun, mahkamah telah mengarahkan mereka untuk memfailkan permohonan rasmi selewat-lewatnya pada 11 April,” katanya.Beliau berkata demikian kepada media selepas prosiding maya yang berlangsung di hadapan timbalan pendaftar Mahkamah Persekutuan Wan Fatimah Zahara Wan Yussof dan Siti Hajar Mustaffa.Pada 25 Januari lepas, firma guaman Tetuan Shafee & Co telah menyerahkan surat kepada setiausaha Ketua Hakim Negara Tengku Maimun Tuan Mat mengenai hasrat Najib melantik QC untuk membantu beliau berhubung isu kompleks dan persoalan undang-undang dalam rayuan kes SRC di Mahkamah Persekutuan.Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Najib kemudian memfailkan rayuan kepada Mahkamah Persekutuan.


Sesi persekolahan diteruskan, kata menteri kanan

Kementerian pendidikan (KPM) tidak akan menutup sesi persekolahan seperti yang didesak beberapa pihak berikutan dakwaan penularan Covid-19 yang berlaku di sekolah-sekolah di bawah kelolaan mereka, kata Menteri Kanan (Kluster Pendidikan dan Sumber Manusia) Radzi Jidin.Beliau berkata, ini kerana mengikut data yang dikumpul KPM, jumlah kes dan kluster membabitkan sekolah di bawah kementerian itu menunjukkan kadar penularan Covid-19 di sekolah ialah lebih rendah berbanding kluster-kluster lain.Katanya, menurut data daripada kementerian kesihatan (KKM), 60.8% kes Covid-19 berlaku secara sporadik yang mana kes tersebut tidak dijejak ke mana-mana kluster, manakala hanya 39.2% dalam bentuk kluster.“Terdapat 99 kluster pendidikan membabitkan 6,549 kes. Ia mewakili 9.17% daripada keseluruhan 1080 kluster dan 5.97% daripada kes kluster.“Daripada jumlah 99 kluster, hanya 52 kluster membabitkan institusi di bawah KPM dengan 2,274 kes. Baki 47 kluster membabitkan institusi lain dengan jumlah 4,275 kes.“Kluster pendidikan ini kecil, tapi kita cerita seolah-olah inilah penyumbang utama. Kita perlu analisa satu persatu data yang ada,” katanya pada satu sidang media hari ini.Radzi yang juga menteri pendidikan mengulas mengenai persepsi umum yang katanya seolah-olah menuding jari kepada pihak sekolah sebagai punca utama kenaikan kes Covid-19.Media melaporkan sebelum ini beberapa pihak termasuk ibu bapa mendesak kerajaan menutup sekolah dan memperkemaskan proses pengajaran dan pembelajaran dari rumah.Radzi berkata, sekolah hanya akan ditutup sekiranya Majlis Keselamatan Negara (MKN) dan kementerian kesihatan  memberikan arahan sedemikian.Katanya, penutupan sekolah juga hanya satu jalan mudah, namun tidak semestinya satu keputusan tepat.Menerusi data itu, Radzi berkata murid-murid lebih berisiko dijangkiti di luar tempat sekolah.“Murid-murid akan terdedah juga jika tidak ke sekolah. Cuma di sekolah, mereka berada dalam keadaan terkawal. Para guru sentiasa pastikan murid-murid mematuhi SOP.”Menurut Radzi, pematuhan kepada prosedur operasi standard (SOP) membolehkan sesi pengajaran dan pembelajaran dilaksana dengan baik, selain mengurangkan kadar jangkitan.“Apabila berlaku jangkitan dalam sekolah, kita buat pemetaan. Kita ambil maklumat setiap jangkitan, kita petakan dan cuba fahami di mana jangkitan berlaku supaya SOP boleh diperketatkan.“Dalam konteks keberadaan murid dalam sekolah, jika ada dua murid berlainan kelas yang dijangkiti, kita jejak semula sama ada mereka balik bersama, tinggal di taman perumahan sama, atau ke menaiki van sekolah yang sama,” katanya.Dalam pada itu, Radzi memberitahu cabaran terbesar dalam mengendalikan kes Covid-19 membabitkan murid-murid  yang tinggal di asrama.Katanya, KPM menubuhkan satu “taskforce” bagi menumpukan usaha terhadap keadaan di asrama penuh dan harian.


Harga siling kit ujian kendiri Covid-19 ditetap RM19.90

Menteri Kesihatan Khairy Jamaluddin hari ini mengumumkan harga siling kawalan kit ujian kendiri Covid-19 ditetapkan pada harga RM19.90 bagi jualan runcit dan RM16.00 bagi jualan borong berkuat kuasa Ahad ini.“Kami juga akan pertimbang pilihan pembelian secara pukal bagi menjadikan harga menjadi lebih murah dan sedang berusaha untuk menyediakan kit ujian secara percuma kepada keluarga B40,” katanya dalam satu ciapan Twitter hari ini.Semalam, Khairy berkata rakyat Malaysia perlu membiasakan diri untuk melakukan ujian kendiri sebagai sebahagian persediaan bagi menghadapi fasa endemik Covid-19 yang dijangka bermula pada akhir Oktober depan.Setakat ini, wujud 11 jenama kit ujian kendiri yang diberikan kelulusan oleh kementerian kesihatan bagi kegunaan awam.


Liga Eropah bimbang keputusan Fifa ubah format kejohanan

Liga Eropah bimbang dengan keputusan Fifa untuk memperkenalkan Piala Dunia Kelab melibatkan 32 pasukan dan melanjutkan penganjuran Piala Dunia 2026 kepada 104 perlawanan, kata mereka dalam satu kenyataan pada Rabu.
Menjelang Kongresnya di Kigali, Rwanda, Fifa berkata pada Selasa bahawa 48 pasukan akan bermain dalam peringkat akhir Piala Dunia akan datang dan terdapat 32 pasukan dalam Piala Dunia Kelab yang akan dianjurkan setiap empat tahun mulai Jun 2025.
“Liga Eropah bimbang dengan pengumuman yang dibuat semalam oleh Majlis Fifa,” kata persatuan itu yang mewakili lebih 1,000 kelab dalam 37 liga profesional di Eropah.
"Semua keputusan ini diambil oleh Fifa secara unilateral dan tanpa sebarang proses rundingan dengan ramai pemegang taruh bola sepak dan liga. Malangnya, ini menjadi kebiasaan sejak beberapa tahun kebelakangan ini."
Liga Eropah menambah bahawa mereka bekerjasama dengan Forum Liga Dunia untuk memutuskan langkah selanjutnya yang perlu diambil sebagai tindak balas kepada keputusan Fifa.
La Liga Sepanyol berkata pada Rabu bahawa keputusan Fifa ini menunjukkan badan induk dunia itu "tidak menghiraukan sepenuhnya" kepentingan pertandingan kebangsaan dan "meneruskan penyelewengan dalam membuat keputusan unilateral mengenai kalendar bola sepak".
Reuters cuba menghubungi Fifa bagi mendapatkan maklumat balas namun tidak berjaya.


Bantahan anti kerajaan di Peru diteruskan, meskipun darurat

Penunjuk perasaan dari seluruh negara tiba di ibu negara semalam bagi mengadakan demonstrasi menentang Presiden Dina Boluarte dan menuntut kerajaan mengadakan pilihan raya dengan segera, lapor Agensi Anadolu.
Beribu-ribu penunjuk perasaan, kebanyakannya dari selatan negara itu berkumpul di Lima sejak beberapa hari lalu untuk menyertai protes yang bermula pada 7 Disember apabila bekas Presiden Pedro Castillo digulingkan dan ditahan selepas cuba membubarkan Kongres dan memerintah melalui dekri.
Penunjuk perasaan turut memasang penghadang di lebuh raya utama. Terdapat lebih 100 jalan utama disekat, menyebabkan kesesakan lalu lintas.
Polis Peru pada Selasa bertindak mengalihkan penghadang yang dipasang penunjuk perasaan di beberapa jalan di Lebuhraya Pan-Amerika serta Lebuhraya Interoceanic di wilayah Amazon.
Kerajaan sebelum ini mengisytiharkan darurat selama 30 hari di beberapa wilayah, termasuk Lima dan memberi kuasa kepada tentera untuk campur tangan bagi menjaga ketenteraman awam.
Boluarte berkata beliau akan mengadakan perbincangan dengan penunjuk perasaan apabila mereka tiba di Lima.
"Saya menjemput anda untuk datang ke Lima dengan aman. Kami mengalu-alukan kedatangan anda supaya anda boleh menyatakan permintaan secara aman.
“Saya akan menunggu anda di kediaman presiden agar kita boleh berbincang tentang agenda sosial berdasarkan saranan anda," katanya.
Setakat ini, 50 orang maut sejak protes bermula pada Disember.


Erdogan lalui detik sukar bakal berdepan pusingan penentuan

Presiden Recep Tayyip Erdogan mendahului pencabarnya Kemal Kilicdaroglu pada pilihan raya yang diadakan pada Ahad, namun gagal memperoleh majoriti mutlak untuk meneruskan pemerintahannya selama dua dekad, seterusnya membuka laluan kepada pusingan  penentuan.
Undian itu yang dianggap sebagai keputusan terhadap langkah Erdogan yang semakin autoritarian, dijangka memberikan kelebihan kepadanya menjelang pemilihan pusingan kedua pada 28 Mei.
Dengan lebih 99.38% peti undi selesai dikira, Erdogan mendahului 49.42% manakala Kilicdaroglu memperoleh 44.95% peratus, lapor Agensi Anadolu.
Tinjauan pendapat sebelum pilihan raya menunjukkan pilihn raya kali ini akan menyaksikan perlumbaan yang sangat sengit tetapi kelebihan dilihat memihak kepada Kilicdaroglu, yang mengetuai perikatan yang terdiri enam parti. Dua tinjauan pada Jumaat menunjukkan beliau memperoleh undian melebihi 50%.
Pemilihan presiden bukan sahaja menentukan siapa pemerintah kepada sebuah negara anggota Pertubuhan Perjanjian Atlantik Utara (Nato) dengan populasi sekitar 85 juta penduduk itu, tetapi sama ada ia kembali kepada pemerintahan lebih sekular atau demokratik; bagaimana Turkiye akan menangani krisis kos sara hidup yang semakin meruncing; dan menguruskan hubungan dengan Rusia, Asia Barat dan Barat.


Kerajaan pertimbang untuk lanjut moratorium kepada usahawan kecil

Kementerian Pembangunan Usahawan dan Koperasi sedang menimbangkan kemungkinan untuk melanjutkan moratorium kepada usahawan perusahaan mikro, kecil dan sederhana (PMKS) yang masih belum pulih keadaan ekonominya akibat pandemik Covid-19.
Menterinya, Noh Omar bagaimanapun berkata lanjutan moratorium akan diberikan mengikut kes-kes tertentu dengan mengambil kira keperluan usahawan PMKS terbabit.
Katanya kes-kes mahkamah dan kebankrapan terhadap usahawan PMKS juga akan ditangguhkan sehingga hujung tahun ini untuk memberi ruang kepada mereka memulihkan perniagaan terlebih dahulu.
"Kita faham bahawa mungkin di luar sana masih ada yang memerlukan moratorium. Mereka boleh membuat rayuan kepada kami," katanya kepada pemberita selepas melancarkan Festival Makanan Halal Tanpa Tunai di Menara Kembar Bank Rakyat di Kuala Lumpur hari ini.
Terdahulu, Pengerusi Majlis Pemulihan Negara Muhyiddin Yasin dilaporkan mencadangkan perkara itu memandangkan sektor yang menyumbang RM518.1 bilion atau 37.4 % kepada keluaran dalam negara kasar (KDNK) pada tahun lepas itu masih belum pulih sepenuhnya.
Menurut Muhyiddin, sektor PMKS kini menanggung beban hutang tinggi dan ianya diburukkan lagi dengan peningkatan kadar dasar semalaman (OPR).


Runding, jangan tolak semua, kata Wan Junaidi berhubung cadangan ‘MA63 baru’ BN

Ahli Parlimen Sarawak Wan Junaidi Tuanku Jaafar menolak cadangan terbaru dari Barisan Nasional (BN) untuk menggantikan Perjanjian Malaysia 1963 (MA63) dengan perjanjian baru antara semenanjung dengan negeri-negeri Borneo.Ahli Parlimen Santubong merangkap menteri di Jabatan Perdana Menteri yang menguruskan hal ahwal perundangan berkata, sebarang langkah untuk melaksanakan perjanjian baru tidak akan berbuat banyak dalam menggembalikan hak Sabah atau Sarawak.“Ia bukan persoalan untuk sebuah perjanjian baru,” katanya kepada MalaysiaNow apabila ditanya tentang cadangan Timbalan Pengerusi BN Mohamad Hasan dan Pengerusi BN Sabah Bung Moktar Radin.“Kontrak ini adalah asas bagi Sarawak dan Sabah ketika Malaysia ditubuhkan pada 1963.“MA63 sudah mempunyai garis panduan tentang apa yang harus diputuskan dan apa yang harus diberikan kepada Sabah dan Sarawak. Merangka perjanjian baru merupakan satu kerja yang menjemukan. Sangat menjemukan dengan pelbagai butiran yang perlu diambil kira.”Wan Junaidi berkata, masa perundingan sudah berjalan hampir dua tahun untuk perlaksanaan MA63 dan akan mengambil masa sekurang-kurangnya lima tahun untuk perjanjian baru berdasarkan keadaan semasa.Dalam mencadangkan perjanjian baru untuk menggantikan MA63, Mohamad dan Bung berkata, BN akan mengeluarkan rancangan baru dan manifesto untuk Sabah menjelang Pilihan Raya Umum ke-15 (PRU15).Mereka berkata, perjanjian baru diperlukan untuk mengukuhkan Sabah dan menguatkan Persekutuan Malaysia.Akan tetapi Wan Junaidi dari Gabungan Parti Sarawak (GPS) menzahirkan keraguannya tentang bagaimana ia boleh menguatkan Persekutuan Malaysia.Katanya, walaupun MA63 bukanlah satu perjanjian yang sempurna, Sabah dan Sarawak harus mencari jalan untuk menyelesaikan isu-isu yang mereka hadapi berdasarkan perjanjian tersebut.Beliau menambah pemimpin BN seharusnya faham keperluan perjanjian itu sebagai asas rujukan.“Anda harus memahami perjanjian itu sendiri,” katanya.“Dalam MA63, terdapat beberapa dokumen-dokumen penting yang perlu diambil kira. Semuanya ada di situ. Anda boleh berunding, tapi jangan buang semua yang ada di dalamnya.“Kita tidak boleh berunding tentang perjanjian, tapi apa yang kita rundingkan kuantum dan nilai.”Berhubung dengan isu hasil petroleum contohnya, beliau berkata Sabah harus berunding jumlahnya dengan Putrajaya berdasarkan keuntungan yang diperolehi.Beliau turut menggesa kerajaan persekutuan untuk terus membangunkan negeri-negeri Borneo.“Sarawak memerlukan lebih banyak dana pembangunan kerana bilangan agensi di Sarawak lebih banyak daripada Sabah. Jadi, apa yang sudah diputuskan untuk Sabah, tidak boleh dibandingkan dengan Sarawak,” katanya.“Dari segi sejarah apabila Sabah dan Sarawak bersetuju untuk membentuk Malaysia, ia disebabkan kami teruja dengan pembangunan di semenanjung dan mahu tempat kami dibangunkan seperti itu.“Jadi dana harus diberikan, tetapi kita boleh berunding kuantumnya.”Jika bercakap secara politik, katanya, dan ianya tidak berdaya maju untuk rundingkan semula perjanjian itu.“Kita harus berunding dalam konteks perjanjian itu, apakah hak Sabah dan Sarawak, dan kita tidak boleh mengubahnya kerana pengelibatannya dalam sesetengah konvensyen antarabangsa.“Perlu ada kesungguhan dalam melaksanakan perjanjian tanpa menjejaskan konvensyen-konvensyen ini.”


Britain catat lebih 11,000 kes harian, tertinggi sejak 4 bulan lalu

Britain merekodkan 11,007 kes harian pada Khamis selepas varian Delta dikesan di negara itu sehingga angka jangkitan mencatatkan angka lebih 10,000 bagi pertama kali sejak Februari lalu.Kerajaan Britain pada Isnin lalu mengumumkan bakal mengambil langkah untuk menangguhkan pembatalan sekatan pergerakan ekoran kebimbangan mengenai penularan varian baru Covid-19 yang pertama kali dikesan di India.Britain turut berkata penangguhan empat minggu pembatalan sekatan pergerakan itu akan memberikan masa kepada mereka untuk menyempurnakan vaksinasi bagi jutaan lagi penduduknya.Kadar kematian di negara itu masih lagi di tahap yang rendah dengan 19 korban dicatatkan pada Khamis.Vaksin yang diberikan kepada penduduk Britain dipercayai sangat efektif dalam mencegah simptom serius akibat varian tersebut.Namun masih ada kebimbangan sama ada kes yang meningkat di negara itu akan turut mencatat kematian tinggi seperti gelombang wabak sebelum ini yang telah meragut 127,945 nyawa.Laporan kerajaan yang diterbitkan pada Khamis mendapati kes-kes jangkitan “meningkat secara mendadak” di seluruh negara itu, ia menjangkiti kumpulan-kumpulan yang belum divaksinasi.Data laporan itu juga mendapati kes-kes Covid-19 di negara itu mencatat gandaan setiap 11 hari.


3 pegawai kanan SPRM ditahan berhubung penyelewengan, salah guna kuasa

Suruhanjaya Pencegahan Rasuah Malaysia (SPRM) mengesahkan tiga pegawai kanannya ditahan bagi membantu siasatan terbabit dakwaan salah guna kuasa serta penyelewengan, dalam urusan kes seorang bekas ketua jabatan suruhanjaya itu.SPRM dalam kenyataan hari ini memaklumkan suruhanjaya ini akan membuat siasatan secara menyeluruh dan berharap semua pihak tidak membuat sebarang spekulasi berhubung perkara itu, kerana ia akan menjejaskan siasatan.“Kesemua individu direman di bawah Seksyen 117 Kanun Acara Jenayah selama enam hari bermula 14 September hingga semalam.“SPRM tidak akan berkompromi atau melindungi mana-mana pegawainya yang terlibat dalam sebarang perbuatan jenayah, serta akan mengambil tindakan sewajarnya sekiranya perbuatan itu benar berlaku,” menurut kenyataan itu.Sementara itu, Pengarah Jabatan Siasatan Jenayah Bukit Aman Abd Jalil Hassan berkata pihaknya mengambil maklum mengenai penularan berita berkenaan di media sosial, yang mendakwa tiga pegawai kanan SPRM direman.“Setakat ini, polis tidak menerima laporan berhubung dakwaan berlaku kecurian barang kes membabitkan wang tunai AS$6 juta (RM25 juta), milik seorang individu yang pernah disiasat,” katanya dalam kenyataan.


Kesatuan pekerja bank tolak desakan ahli politik supaya benar pengeluaran KWSP

Kesatuan pekerja bank terbesar negara hari ini mengalu-alukan ketegasan kerajaan untuk tidak membenarkan pengeluaran lanjut caruman Kumpulan Wang Simpanan Pekerja (KWSP), menggesa Perdana Menteri Ismail Sabri Yaakob supaya tidak tunduk dengan “tekanan politik popular jangka pendek” dari “ahli politik tertentu”.Setiausaha Agung Kesatuan Kebangsaan Pekerja-pekerja Bank (NUBE) J Solomon berkata skim dan insentif yang telah diumumkan akan membantu mereka mangsa yang terjejas banjir baru-baru ini, dan sekiranya ia tidak mencukupi, kerajaan perlu menambah peruntukan sumbernya dengan sewajarnya.“Tetapi untuk taksub menggunakan dana KWSP semasa setiap bencana adalah tanda kerajaan tidak cekap dan malangnya ahli-ahli politik yang membuat desakan merupakan mereka dari kerajaan yang memerintah,” katanya dalam sebuah kenyataan.Beliau turut menggesa ahli politik untuk sedar bahawa tabung persaraan telah merosot dengan ketara akibat pengeluaran yang dibuat dalam dua tahun lepas akibat wabak Covid-19.Beliau turut membidas Umno, mengatakan ramai daripada pencarum kini mempunyai kurang dari RM1,000 dalam simpanan mereka.“Malangnya, ramai pencarum yang berada dalam keadaan menyedihkan itu merupakan komuniti yang Umno wakili.“Kerajaan Umno selama lebih 60 tahun telah gagal untuk menaikkan gaji pekerja yang setanding dengan Singapura dan negara-negara jiran yang lain, yang sama ada berada di belakang kita atau seiring dengan kita pada satu masa dulu,” katanya lagi.Solomon juga berkata kekurangan iltizam politik untuk memerangi rasuah institusi telah membawa kepada tahap rasuah yang semakin teruk dan membimbangkan sehingga ia membarah selain isu undang-undang buruh yang tidak adil sehingga menghalang pekerja dan kesatuan sekerja daripada menuntut bahagian pendapatan buruh yang adil daripada keuntungan.Beliau juga turut menambah penyelewengan dana kedaulatan Malaysia oleh “pemimpin tertentu,” telah membantutkan pertumbuhan pendapatan rakyat biasa, yang diperlukan semasa bencana seperti sekarang.“NUBE mengiktiraf beberapa dasar baik yang Umno perkenalkan semasa mereka menjadi rakan gabungan pemerintah utama, tetapi mendesak agar KWSP membenarkan pengeluaran secara berterusan, walaupun untuk mangsa banjir, adalah tidak berfaedah jika parti itu ingin berkhidmat kepada rakyat dengan ikhlas selepas persembahan buruk dalam pilihan raya umum lalu.“Bagi mendapatkan semula kredibiliti, parti itu sepatutnya menggesa kerajaan menggunakan sumbernya untuk memberi bantuan tulen kepada mangsa banjir dan merapatkan jurang ketidaksamaan yang luas yang wujud sepanjang 60 tahun pentadbiran mereka.”Ketika menyampaikan perutusan Tahun Baru, Ismail mengumumkan bantuan tambahan bagi mangsa banjir di seluruh negara yang memakan belanja sehingga memakan belanja RM1.4 bilion.Namun gesaan supaya kerajaan membenarkan pengeluaran caruman KWSP terus dilakukan diketuai bekas perdana menteri Najib Razak yang menyerang Menteri Kewangan Tengku Zafrul Aziz kerna bertegas untuk tidak membenarkannya.“Usahlah dengar nasihat menteri kewangan ketinggalan zaman PN,” kata Najib, merujuk kerajaan Perikatan Nasional.“Dengarlah rintihan rakyat. Last sekali pengeluaran khas. Lepas itu, fokus untuk bina balik simpanan pendeposit baki rendah dalam KWSP. Banyak caranya.”Bagaimanapun Solomon menyambut baik pendirian Ismail, Zafrul dan KWSP yang baru-baru ini memberi amaran mengenai simpanan pencarum yang menyusut selepas pengeluaran dibenarkan sepanjang krisis Covid-19.“NUBE bersimpati dengan nasib mangsa banjir tetapi menggunakan dana persaraan pekerja ketika setiap bencana bukanlah pendekatan bijak.“Pandangan yang diterima umum bahawa kerajaan, di peringkat persekutuan dan negeri, bertanggungjawab untuk memastikan ketersediaan keperluan asas yang mencukupi dan pengagihannya tepat pada masanya, untuk meringankan kesengsaraan yang dihadapi oleh mangsa banjir. Ia amat kritikal sekarang, di tujuh buah negeri yang dilanda banjir baru-baru ini,” katanya.


Masa depan pemikir, ahli falsafah di Malaysia

Sehingga hari ini, Azizi Jusoh masih berbangga dengan pencapaian akademiknya sebagai graduan ijazah sarjana falsafah dari United Kingdom meskipun sudah hampir tiga dekad berlalu.
Selepas pulang ke tanah air, beliau sering membuat perjumpaan dengan rakan-rakan dan mereka meminta Azizi berbicara tentang ilmu falsafah yang dipelajarinya di negara Eropah.
Beliau juga seringkali mencadangkan tajuk-tajuk buku yang sesuai untuk dibaca oleh rakan-rakannya yang berminat untuk mendalami falsafah di luar universiti.
Bercakap kepada MalaysiaNow, Azizi berkata terdapat beberapa syarikat penerbitan tempatan yang aktif menjual buku-buku falsafah daripada luar negara termasuk terjemahan dalam bahasa Inggeris dan bahasa Indonesia.
Katanya, tidak menghairankan terdapat segelintir ahli masyarakat yang berminat untuk mendalami ilmu falsafah kerana ia menawarkan perspektif yang lebih luas dalam menilai isu dan permasalahan dalam kehidupan seharian.
Bagaimanapun, sejak beberapa tahun lepas situasi itu mula berubah apabila beliau menyedari pergerakan yang perlahan dalam menerbitkan buku-buku falsafah di Malaysia, sebaliknya tumpuan penerbit kepada genre politik dan novel fiksyen yang bersandarkan kepada imaginasi penulis.
“Kalau anda melawat pesta buku antarabangsa di Kuala Lumpur baru-baru ini juga boleh nampak terlalu banyak buku-buku novel dan bahan bacaan agama.
“Tiada pihak penerbit yang menawarkan bahan bacaan kritikal kepada pengunjung. Adalah sedikit tapi bukannya buku-buku yang baru, kebanyakannya cetakan lama,” katanya sambil menambah tidak menolak kemungkinan syarikat penerbitan perlu mengambil kira minat dan permintaan para pembaca bagi memastikan kelangsungan industri buku negara.
“Di peringkat akademik, sudah banyak universiti yang tidak lagi menawarkan pengajian falsafah untuk peringkat ijazah sarjana dan PhD (doktor falsafah). Ini membimbangkan,” katanya.
Kini, di benak fikiran Azizi terfikir, siapa yang akan menjadi pemikir dan ahli falsafah untuk masa depan Malaysia?
Menjawab soalan itu, pengkritik sosial Chandra Muzaffar berkata lazimnya, golongan yang terlibat dalam proses pemikiran dalam sesebuah masyarakat tidak semestinya datang dari latar belakang tertentu.
Katanya, golongan itu boleh jadi datang dari ahli akademik kerana mereka lebih cenderung bercakap tentang falsafah.
“Kalau kita tengok dalam sejarah, ada pemikir yang tak ada kena mengena dengan universiti. Sebagai contoh dalam sejarah, Socrates bukan lulusan universiti dan bukannya yang memiliki ijazah dan sebagainya.
“Tetapi tak dapat dinafikan Socrates ialah antara pemimpin yang terunggul dalam sejarah dunia,” katanya kepada MalaysiaNow.
Menurut Chandra, ini bermaksud mereka yang jadi ahli falsafah tak perlu ada kelulusan ijazah atau kelayakan akademik.
Katanya ini kerana, ianya satu gelaran yang dianugerahkan oleh individu atau kumpulan tertentu ataupun gelaran yang dianugerahkan oleh generasi-generasi akan datang.
“Tak semestinya gelaran itu diberi sewaktu orang itu masih hidup dan melakukan proses pemikiran.
“Soal latar belakang itu tidak penting sebaliknya disumbangkan oleh masa.”
Sejak lebih sedekad lalu, tiada perkembangan baru dan perhatian serius kepada bidang falsafah di Malaysia dengan paling ketara tiada lagi tawaran pengajian falsafah dalam universiti-universiti awam.
Keadaan ini amat berbeza jika dibandingkan dengan situasi beberapa dekad lalu apabila ramai sasterawan dilahirkan melalui acuan falsafah daripada universiti awam.
Contohnya Shahnon Ahmad yang pernah menabur bakti sebagai pensyarah di Universiti Sains Malaysia, Pulau Pinang.
Dalam pada itu, orang ramai masih menyebut nama-nama tokoh yang sama apabila bercerita tentang falsafah dan pemikir tempatan.
Antara nama yang seringkali diangkat ialah Syed Muhammad Naquib al-Attas, Usman Awang dan A Samad Said.
Mengulas lanjut, Chandra berkata falsafah boleh ditakrifkan sebagai satu bentuk kegiatan yang memberi keutamaan kepada usaha pemikiran dan hasil daripada usaha pemikiran yang diharap dapat memanfaatkan masyarakat.
Beliau memberitahu, terdapat juga jenis-jenis pemikiran yang meroksakkan masyarakat namun tumpuan utama perlu diberikan untuk menggalakkan pemikiran yang memberi kebaikan kepada rakyat seluruhnya.
“Contohnya, dalam keadaan dewasa ini kita perlu pemikiran yang lebih mendalam mengenai pandemik.
“Macam mana ia berlaku, apakah sifatnya, punca dan kesannya. Pandemik yang berlaku itu, Covid-19 jelas menunjukkan bahawa umat manusia keseluruhannya tak bersedia.
“Yang kita lalui itu adalah sebagai reaksi tapi kita tidak fikir secara mendalam.”
Tembahanya, pandemik itu hanyalah satu contoh daripada ribuan topik yang lain.
Selain itu, katanya, perbincangan mendalam tentang rasuah juga boleh diberikan tumpuan kerana menjadi cabaran besar di Malaysia.
“Kita harus fikir secara mendalam, apakah itu rasuah, apakah kesan-kesan dari rasuah dan sebagainya.
“Kita juga perlu tahu bagaimana rasuah boleh berkembang dalam masyarakat di seluruh dunia walaupun ada pihak yang mahu menentang dan ikhlas banteras rasuah.
“Tapi ia masih subur, wujud dan berkembang, jadi apa sebabnya?”